Additional Kmhmu Text

ໂມຍ ເດືອ ອັຫ ກົບ ແຍະ ໂມຍ ຈຸ, ນໍ ກ໌າຍ ໂຣມ ເຢາະ ໂມຍ ມ່ອນ ໂຫຈ ຈີ ເສັງ ເຢາະ ກ໌າ ຫລັກ ເພຣືອ ໄຟຟາ ອັນ ຣອດ ດະ ຕວລ. ແລະ ອັຫ ກົບ ມາກ ໂຕ ອອຣ ເຢາະ ກ໌າຍ ເກາະ ຈີ ແຢງ ນໍ ເສັງ ເຢາະ. ໂຫຈ ນໍ ເກ໌າະ ເລີມ ເສັງ ເຢາະ ເດ ກ໌າ …ຈີ ເລົາ ສຶຣເມິ ເກ໌າະ ອຳ  ອັຫ ເມິ ເສືອ ເລົາ ສັຫ ກອນ ກົບ ແຍະ ທຶຣກ໌ີ ຈີ ກ໌າ ເຈັນ ຣອດ ດະ ຕວລ ເບືອນ. ໂຫຈ ເກ໌າະ ອັຫ ສຽງ ໂສຣະ ເຄືອນ ເລົາ ສັຫ, “ຈາງ ອັນ ນໍ ໄກ໌ ກ໌າ ຣອດ ດະ ຕວລ,  ຢາກ ອຳ ຢາກ ເດ ຫນິ.” ບາງ ໂຕ ເກ໌າະ ເລົາ ສັຫ, “ປະ ອຳ ອັຫ ເມິ ເບືອນ ຈີ ກ໌າ ເບືອນ, ແຢງ ຫນິ ເກ໌າະ ເນີງ! ”  ບືງ ກົບ ແຍະ ທືຣນິ ເກ໌າະ ເລີມ ອອຣ ເຢາະ ຄຣຸກ ຽູຣ ຄຣຸກ ຽູຣ ຣັກ ຣັກ ເດືອ ລະ ໂຕ ເດືອ ລະ ໂຕ. ໄນ່ ຫນອງ ອັຫ ກົບ ແຍະ ໂມຍ ໂຕ ທີ ຫນອງ ເດະ ຫຶຣເຍືອມ ເສັຫ ກ໌າ ຽົງ ເຄືອນ ຽົງ ເຄືອນ. ກົບ ແຍະ ທີຢັດ ດະ ຫຶນເດະ ເກ໌າະ ແຫງ ອອຣ ເຢາະແຫດ ເຄືອນຕຶມເບາະ ເລົາ ສັຫ: “ເກ໌ີ  ເມິຫ ແນວ ຢາກ ເຫັງ, ປະ ອຳ ອັຫ  ເມິ ທີ ຈີ ແຕງ ເບືອນ.” ຫນອງ ລຶງ ກົບ ແຍະ ໂມຍ ໂຕ ກ໌ນິ ຫຣຶນ ທີ ເດະ ຫຶຣເຍືອມ ເສັຫ ສຶຣເມິ ແລະ  ສມາດ ກ໌າ ເຈັນ ຣອດ ດະ ຕວລ ເບືອນ.  ອັຫ ກົບ ມາກ ໂຕ ທີ ເມັຈ ແລວ  ເກ໌າະ ອອຣ ເຢາະ ອວດ ແລະ ໄບ ຈຸ ກ໌າ ຕໍ, ໄນ່ ກົບ ເຢາະ ເກ໌ີ ໂມຍ ກ໌ໄນ ຫນອງ ມແຣະ ມແຣງ ກ໌າ ເດ ສຶຣເມິ. ດະ ກຶນສຶດ ກົບ ທຶຣນິ ເກ໌າະ ອຳ  ໄບ ອັຫ ເມິ ກ໌າ ເຈັນ ຣອດ ດະ ຕວລ ຫນອງ ລຶງ ກົບ ແຍະ ໂມຍ ໂຕ ກ໌ນິ ຫຣຶນ ທີ ເດະ ຫຶຣເຍືອມ ເສັຫ ສຶຣເມິ ແລະ  ສມາດ ກ໌າ ເຈັນ ຣອດ ດະ ຕວລ ເບືອນ. ບືງ ກົບ ທີ ເສັງ ບຣອມ ເຢາະ ກ໌ນິ ເກ໌າະ ຈຸ ເນີງ ສຶຣເມິ ເລົາ ສັຫ, ແຕງ ເຫມິຫ ກົບ  ແຍະ ໂຕ ກ໌ນິ ຕັງ ເດ ກາ ກ໌າ ຣອດ ດະ ຕວລ? ເມິຫ ເຫມິຫ ທີ ຽອຍ ອັນ ເກ໌ີ ອັຫ ແຣງ? ເລືອງ ກ໌ີ ມ່ອກ ອັນ ອິ ເນີງ ສັຫ, ຫະ ຫຶມແຍັງ ກຶຣລັອຫ ໂສຣະ ທີ ອຳ ເລິ ເດະ  ບຣຽງ ມາກ… ຢອຣ ເກ໌ີ ຈີ ແຕງ ອັນ ອິ ຢັອຫ ອຳ ໄບ ຣອດ ດະ ເປົາມາຍ ທີ ອິ ຕັງ ອູນ.  ຢອຣ ເລົາ ສັຫ ກຶຣລັອຫ ໂສຣະ ເດະ ກ໌ົນ ອິ ອັຫ ພລັງ ຫນຳ ສຶຣເມິ ແລະ ອັຫ ພົນ ຕໍ  ການ ດຳ ເນີນ ສີວິດ ເດະ ອິ. ດຶງນິ ຄຣໍ ອັນ ອິ ລມັດ ລວັງ ດະ ສິງ ທີ ອິ ເບືອນ ເມັຈ ເບືອນ ອານ. ອຳ ຫຣຶນ ນ່າມ  ນິ, ບາງ ເດືອ ອິ ເກ໌າະ ຕອງ ແຕງ ສັຫ ເດ ເມິຫ ກ໌ົນ ສລູດ ຕໍ ກຶຣລັອຫ ໂສຣະ ທີ ເລົາ ສັຫ, “*ຈາງ ບໍ ເກ໌າະ ອຳ ສມາດ ຈີ ແຕງ ອັນ ເບືອນ ຕາມ ເປົາມາຍ ! ! !*” ຄຣໍ ອັນ ອິ ຕຶຣເກ໌ິດ ລຶງ ກຶຣລັອຫ ທີ ເລົາ ສັຫ, “*ບໍ ສມາດ ແຕງ ເບືອນ ! ! ບໍ ສມາດ ແຕງ ເບືອນ.*”

ອັຫ ກອນ ແຍະ ຈຶມເບຣາະ ໂມຍ ກ໌ົນ ສຶງເມິຫ ຕູນ, ເກ໌ີ ຈຸ ເດະ ລົດ ທີບ. ໂມຍ ມື ເກ໌ີ ຢັອຫ  ຕລາດ ບຣອມ ຢົງ ໂຫຈ ເກ໌ີ ກ໌ູຍ໌ ລົດ ທີບ ໂມຍ ຄັນ ເບລຍ ລາຄາ ກ໌ຣາວ ບາຣ ແສນ ເປືອງກ໌ັລ ກີບ. ເກ໌ີ ອຳ ອັຫ ກມູລ, ໂຫຈ ເກ໌ີ ເລົາ ເຢາະ ຢົງ, ຢົງ ເກ໌າະ ເລົາ ອັນ ເກ໌ີ ຢັອຫ ສອກ ກ໌າຍ  ຕຶມເບາະ. ຕູນ ຢັດ ຕຶຣເກ໌ິດ ສັຫ ຈີ ສອກ ກມູລ ເບືອນ ດະ ເມິ, ໄນ່ ຍາມ ເກ໌ີ ກ໌າຍ ຣອດ ດະ ກ໌າງ ເກ໌ີ ເກ໌າະ ກ໌ູຍ໌ ເມັ່ດ, ເກ໌ີ ເກ໌າະ ເລີຍ ເລົາ ສັຫ, “ເອີ! ໂອະ ຈີ ຢັອຫ ຕັກ ເມັ່ດ.” ຕັງ ນຳນິ ຕູນ ເກ໌າະ ຢັອຫ ຕັກ ເມັ່ດ ຽຶມມື, ເກ໌ີ ເບືອນ ມື ກ໌ັລເປືອງ ບັນ. ຈຸ ມາຍ໌ ເລົາ ສັຫ ຢົງ ເກ໌ີ ອັຫ ໂມຍ ແສນ  ໂຫຈ ເກ໌ີ ຕອງ ສອກ ກ໌າຍ ຕຶມເບາະ ນ່າມ ເມິ ຕັງ ຈີ ບໍ? ແລະ ເກ໌ີ ຢັອຫ ຕັກ ເມັ່ດ ເບືອນ ມື  ກ໌ັລເປືອງ ບັນ ນ່າມ ເມິ ມື ຕັງ ຈີ ເບືອນ?  ມະ ເດະ ຢະ ມີ ອອຣ ຢະ ມີ ຍາງ ຢັອຫ ຕລາດ, ສນາ ອັຫ ກມູລ ປະ ໂລຈ ກ໌ັລເປືອງ ບັນ ກີບ.  ສນາ ແວດ ຫລະ ຕໂລະ ໂລຈ ບາຣ ບັນ, ແວດ ຣເວະ ໂມຍ ບັນ, ແວດ ອັຫ ລຶມໂບະ ເປືອງ ບັນ. ດະ ກຶນສຶດ ໄກ໌ ແວດ ສລີ ປະ ອົມ ຫເອຍ ໂລຈ ປູລ ບັນ. ຈຸ ມາຍ໌ ເລົາ ສັຫ ສນາ ຢະ ມີ ປະ ມະ  ເດະ ນາ ແວດ ໂລຈ ນ່າມ ເມິ ບັນ? ແລະ ຫນອງ ສລັຫ ນ່າມ ເມິ ບັນ?

ອັນ ເມິ ອຳ ເບິ ມັຫ ເບືອນ ມາກ ມື ເກ໌າະ ຈີ ແຕງ ອັນ ກ໌ົນ ກ໌ນິ ຢັຣ ເມິ? ກ໌ຸລ ເຄືອນ ລື ເມິຫ ແນວ ເມິ? ຍາມ ອິ ຢັອຫ ດຶມ ດະ ບຣິ ອິ ແຕງ ແນວ ເມິ ຣຸງ ມັຫ ຕັງ ເດ ອັຫ ມັຫ ເບິ?ສຶງມັຫ ເຢາະ ອິ ເບິ ໂຫຈ ອຳ ໂລຈ ກ໌ນິ ອັນ ເລັງ ອູນ ເຫຣິງ ເກ໌ີ ຈີ ຢັຣ ເມິ ກ໌າງ ກຶມຫມຸ ອິ ສຶຣເມິ ຽໍ ຈີ ອັຫ ໂມຍ ແນວ ສຶງ ບັງ ຕຶມລູຍ ຽູຣ ເກວີຍ ຕຶມບຣະ ເພຣືອ, ແນວ ກ໌ນິ ອິ ກເອີຍ ເລົາ ເມິຫ ເຫມິຫ ອຳ ເລົາ ຈີ ເມິຫ ຈຶມກຶນ ຈຶມເບາະ ຍາມ ອິ ນູມ ອັນ ຫັກ ນູມ ຫລຽນ ແດັກ ໂຫຈ ໄກ໌ ຈຸ, ອິ  ກເອີຍ ເລົາ ກ໌ົນ ກ໌ນິ ແຕງ ເຫມິຫເປລະ ເຫມິຫ ແຍະ ແຍະ ຍາມ ອິ ເບິ ເກ໌ີ ຈັດ ຈີກ, ໄນ່ ຍາມ ເບິ ໂຫຈ ໄກ໌ ຫເອຍ ຫຶງກ໌ົຣ ຫຶງກ໌ລາຈ ຫຶງໂກະ ຫຶນເຽາະ ຫຶນເດະ ຫຶນດູມ ຫຶນເດຣີຍ ຫຶມນັຫ ຫຶມເບະ ຫຶມບຣັງ ຫຶມລັກ ຫຶຣເຍືອມ ຫຶຣນະ ຫຶຣລຸ ຫຶລບັດ ລຶງກ໌ອດ ລຶງແດຣັງ ລຶຈດອຈ ລຶດເວິ່ດ ລຶມດຶຣ ລຶມດົຣ ລຶມບິດ ລຶມບອດ ລຶມເປີດ

ຣຶກງອກ ຣຶງເກ໌ິ ຣຶງກ໌ອລ ຣຶງດຶລ ຣິຈບິຈ ຣຶດງັດ ຣຶດມູດ ຣຶນຽົຫ ຣຶນດົຫ ຣຶມຍາຍ ຣຶມບູຍ ຣຶມລາງ ຣຶມເຫະ ຣຶມອອງ ປຶກສີກ ປຶກລາກ ປຶງກ໌ູບ ປຶງກ໌ຣັງ ປຶຈແຫຣັຈ ປຶຈລາຈ ປຶດໂຽດ ປຶນກ໌ລະ ປຶນເງາະ ປຶນດຣຸ ປຶນຫຶນແວັຫ ປຶນເອັຣ ປຶຣດືມ ປຶລແດັຫ ຕຶກລົກ ຕຶງກ໌ຸ ຕຶງກຶລ ຕຶງເຣັງ ຕຶງຫອຍ ຕຶນໂລະ ຕຶມໂກກ ຕຶມບຣະ ຕຶມບຣາຈ ຕຶມຫມອງ ຕຶມລາຍ໌ ຕຶຣເກ໌ິດ ຕຶຣສາບ ຕຶຣແນັຫ ຕຶຣເຢີຣ ສຶກເດືອກ ສຶກວຽກ ສຶງແກ໌ລຣ ສຶງກ໌ອງ ສຶງກາຣ ສຶງຫົນ ສຶຍ໌ກຽຍ໌ ສຶນດອຣ ສຶມແງັຫ ສຶຣກ໌ອກ ສຶຣຢະ ສຶຣແລງ ສຶຣແວກ ສຶຣເອງ ສຶລວຽລ ຈຶງກ໌ອຣ ຈຶງແກລຣ ຈຶງກວັຫ ຈຶງລຽງ ຈຶດຣູດ ຈຶນດຣັງ ຈຶນທາບ ຈຶມກາກ ຈຶມບວດ ຈຶມເບຣາະ ຈຶມເປືອງ ຈຶຣແກ໌ີຣ ຈຶຣເດະ ຈຶຣໄມ ກຶນກູຍ ກຶນເຽືອຣ ກຶນສັລ ກຶນສັຫ ກຶມນູນ ກຶມເບຣິ ກຶມເລີດ ກຶຣສຣູຍ໌ ກຶຣໂນະ ກຶຣລຳ ກຶຣແວັຫ ກຶລຍະ ກຶລແດີຈ ກຶລຢອງ ຫອື ຫອຸ ຫເອຍ ຫອຶງ ຫອຶມ

ຫອຶຣ ຫແອັຫ ຫອົຫ

ລງະ ລງິຍ໌ ລງູດ ລງັຣ ລແດີຈ ລດຣັງ ລດຣຸບ ລມາຈ ລແມດ ຣງັດຣງັລ ຣບາງ ຣບູງ ຣມັງ ຣມາງ ຣເມີຍ ຣມານ ຣເຢິ ຣເວະ ຣເວີຈ ຣເວີຍ

ປກ໌າ ປງັຣ ປຽົວ ປຽັກ ປແຽີຈ ປແຽດ ປຽູຣ ປຈິມ ປສຶມ ປເສືອມ ປດະ ປດຸ ປໂດະ ປເດັນ ປດັຫ ປເຕະ ປເຕິ ປນຶມ ປນຶຣ ປອຽລຕກັນ ຕເນັຈ ຕນັອຫ ຕບັງ ຕບັຫ ຕມອງ ຕມອຍ ຕຢາກ ຕໂລະ ຕລຸງ ຕແລັງ ແຕັງ ຕລອງ ຕລັບ ຕລູມ ຕລອມ ຕແລລ ຕລົຫ ຕວັງ ສກ໌ີ ສກ໌າດ ສກ໌ັຣ ສເກາະ ສກຳ ສເຄຣີນ ສງິ ສແງັກ ສຈາງ ສດອນ ສເດີນ ສນ່າ ສນຸ່ ສນ່າຍ ສບາ ສບາຍ ສເມິ ສມອດ ຈງາຣ ຈງອກ ຈດັອຫ ຈດຶບ ຈບັອບ ຈນຶມ ຈເມາະ ຈເມິ ຈມອລ ຈແລ ຈເລືອ ຈໂອະ ຈລະ ຈລຸງ ຈແອີດ ກດີງ ກຽຸຫ ກຕຳ ກນອຣ ກບາຣ ກມະ ກຽອກ ກແສະ ກເດາະ ກດັອງ ກດາກ ກດືບ ກດອນ ກໂດມ ກດູມ ກດຶລ ກ໌ບັງ ກ໌ເມິ ກ໌ໂມຍ ກ໌ເຢິ ເຫມິ ຫມັງ ໜ່ວຍ ຢະ ເຫຣີຍ ອັຫ ຫຣາງ ອຳ ເບລຍ ເຫມືອນ ຫຣາງ ບຣຽງ. ຢອຣ ນຳ ນາ ຫນອງ ແຍະ ນາ ເງາະ ຈີ ເວຶອຍຫ ຫຣາງ, ນາ ເງາະ ຈີ ຈຸ ແລະ ມະ ຢົງ ເດະ ນາ ເກ໌າະ ຢັດ ດຶມ ດະ ເຫຣະ ເຫຣິງ ມາກ  ມື. ໂມຍ ມື ນາ ມ່ອກ ເຢາະ ເດ ເດະ, ເຢາະ ນາ ອັຫ ຫຣົກ ກ໌ົນ. ໂຫຈ ເຢາະ ນາ ເກ໌າະ ຫຣຸມ  ແຫຣັຈ ກະ ເລົາ ຈີ ແຕງ ອັນ ນາ ຢັອຫ ດຣິຍ໌ ເສັຫ ໂມຍ ມ່ອນ ໂມຍ ເມິ, ໂຫຈ ຫຣາງ ເກ໌າະ ຈີ  ຫັກ ຄຣຸກ. ໄນ່ ນາ ອຳ ຢັອຫ ດຣິຍ໌ ຢອຣ ນາ ອຳ ເນີງ. ຣອດ ມື ພັກ ໂຫງຫຽນ ນາ ເກ໌າະ ຢັອຫ ດະ ເຫຣະ ຽອຍ ມະ ເດືອງ ແຫມ, ໄນ່ ຫຣາງ ນາ ເກ໌າະ ອຳ ດະ ເວຶອຍຫ. ຍາມ ນາ ຢັດ ເບາະ  ແຫມ ຫນິ ນາ ເກ໌າະ ເມັຈ ຈຸ ນູມ, ໂຫຈ ຢັດ ເຫຣິງ ມະ ນາ ກ໌າຍ ຣອດ. ນາ ແນີມ ແລະ ໄຫວ  ກັຫ ແຫມ ອັນ ເຢາະ ມະ. ນາ ເດະ ຕິ ກັຫ ອຳ ເບືອນ, ນາ ຈຸ ນູມ ເຫັງ, ນາ ມຶນ ເກ໌າະ ເລີຍ ເດະ ຫຣາງ ກັດ ແບຣ ເຈົາ ເດ ເບາະ ແຫມ, ໂຫຈ ແຣະ ຢັ່ນ ເຈັນ ແຕງ ອັນ ຫຣາງ ເຢາະ ນາ ຈີ  ເວຶອຍຫ ນິ ຄຣຸກ ຽູຣ. ເມືອ ເມິຫ ແນວ ນິ ນາ ເກ໌າະ ທຣັນ ແລະ ດັຣ ຢັອຫ ຣາ ຫຣາງ ເດ ດະ  ຫຣົງ ອົມ ເຈັນ ມາມ ແສັງ ໂລຈ, ໂຫຈ ນາ ຕັງ ເບືອນ ນູມ. ກ໌ົນ ຫນຶມ ຽໍ ເປາະ ກ໌າງ.ມະ ມ່ອກ ອັນ ກອນ ຢັອຫ ປິຫ ທຣາກ ດະ ຫນາຍ. ເຫນືອຈ ອຽກ ດະ ລິງ ກຸງ. ເກ໌ີ ເດັນ ແທັຣຫ ແວີຣ ຫນັອກ ຫນັອກ. ກອນ ເສືອງ ແຍະ ຽໍ ໂອຣ ແຕງ ແຫງກ ແຫງກ. ນຳ ອິ ບຸຫ ເຫງາະ ເວັຈ ດະ ກ໌າງ ກາລ ຈີ ຣອດ ເກ໌າະ ອວດ ເຈັນ ຫງອກ ຫງອກ. ນຶມ ກ໌ີ ອົມ ອັອຫ ດະ ກຸງ ອິ ຫງັດ ຢອຣ ບຣິ ວາຣ. ບາງ ມື ໂອະ ຮຽນ ນັງສື ເກ໌າະ ຢັດ ຫງາບ ຈຸ ສິຫ. ມຸ່ນ  ຢ່ຳ  ເນື່ອນ ເມັ່ຈ ແງິ່ຍ ແງິ່ຍ ວ່າກ ວ່າກ ນ່າງ  ເມີ່ກ ຢື່ມ

ວຶ່ງ ແງ່ດ ແນ່ ໂມ່ຍ  ວ່າຍ  ຢ່ອກ  ມ່ອກ  ຢັ່ງ  ນ່າມ ກອນ ແຍະ ໂມຍ ກ໌ົນ ເມິຫ ອີ ມົ່ວ, ຢົງ ນາ ກ໌ຸ ຢັອຫ ບາລ ແງ່ດ ແລະ ນາ ປະ ມະ ຢັດ ເກາະ ດະ ກ໌າງ. ບວຣ ໂມຍ ມື ຍາມ ນໍ ເບິ ອຸຣ ແງ່ດ ໂຫຈ, ຢັດ ໂມຍ ມຶ່ດ ອີ ມົ່ວ ເກ໌າະ ຈຸ ລູຍ ມ່າ ຢັອຫ ມ່າ ກ໌າຍ. ຢົງ ປະ ມະ ອຳ ເນີງ ແນວ ຈີ ແຕງ, ດະ ກ໌າງ ໄກ໌ ອຳ ອັຫ ຢ່າ ໂມ່ຍ. ຢົງ ເກ໌າະ ເລີຍ ວ່າຍ  ມອດ ແຕບ ວາງ ດະ ຽົງ, ໂຫຈ ດັຣ ຢັອຫ ຄຣໍ ຢື່ມ ລົດ ຈັກ ເຢາະ ເຢາະ ຢັອຫ ແວດ ຢ່າ ກ໌າຍ

ອັນ ອີ ມົ່ວ ເບິ. ຍາມ ເກ໌ີ ຢັອຫ ແວດ ຢ່າ ກ໌າຍ ຣອດ ເກ໌າະ ກ໌ູຍ໌ ອີ ມົ່ວ ໄຫ ແຄວນ ແລະ ອຳ ໄບ ມ່າ, ຢອຣ ອັຫ ກອນ ກ໌າງ ໂມຍ ກ໌ົນ ເດືອງ ຢ່າ ກ໌າຍ ອັນ ເບິ ກາລ. ກລາຍ ນ່າມ ສຶງ ຢົງ ນິ ແນີມສຶງ ກອນ ເດ ແຄວນ, ທັງ ໄກ໌ ຢອຣ ເກ໌ີ ອວດ ເຫັງ, ເກ໌ີ ເກ໌າະ ວຶ່ງ ຽູຣ ສິຫ ບຣອມ ກອນ ເລີຍ. ເມ ຈີ ເມື່ອ ໂອະ ອາ ເດ ຕັງ ອັນ ໂອະ ເບິ ມາກ ນ່າມ ແນິ່. ຫະ ໄບ ເລົາ ມາກ ຽົວ ໂອະ ຈີ ເມີ່ກ ບາ ປລັອຫ. ກອນ ເອີຍ, ຈີ ຢັອຫ ຈີ ກ໌າຍ ອາຣ ເມິ ມ່ອກ ຢົງ ມະ ເດະ ແນ່ ເອິມ. ດະ ກຸງ ກ໌າງ ອິ ເທຣາະ ຈີ ອັຫ ມໍ່ ສຣີລ ມາກ ໄນ່ ອິ ຫັກ ອຳ ເນີງ. ອັນ ບຣິ ວາຣ ເຫັງ ຢົງ ກຸງ ຢົງ ກ໌າງ ອິ ຽໍ ຈີ ເຢາະ ມ່ະ. ອັນ ເມ ຫັກ ກ໌າຍ ກາລ ເກ໌າະ ເກາະ ໂອະ ດະ ນິ່ ເອິມ. ແຽະ ຣອດ ເຕັຈ ເຄຣືອງ ດະ ກຸງ ໂຫຈ ຢົງ ໂອະ ແວດ ມຸງ ໂມຍ ນ່າງ. ມະ ຈີ ຢັອຫ ແລວ ຢັດ ດະ ກ໌າງ ຫະ ນື່ ຫະ ນ່ານ ຕາຍ ເດະ ເອິມ.

ຕະ ບາ ຢັອຫ ດຶມ ດະ ບຣິ ນ່າມ ເມິ ມື ຈີ ກ໌າຍ. ຢະ ເດັນ ກວຶຣ ອຸຣ ອັຫ ເສືອງ ບຣິ. ແຄວນ ເດ ເບືອນ ຢັອຫ ກ໌ູຍ໌ ອານຸສາວະລີ ກັບ ທາດລວງ ແລວ. ຢົງ ຢັດ ເດັນ ເກ໌ວຍ ກ໌ວັດ ອິ ເດະ ກ໌ວລ ຽຶມ ມື. ຍາມ ໂອະ ພວມ ເຄືອງ ກວາຍ ເກ໌າະ ອັຫ ກອກ ກ໌າຍ ຈີ ກ໌າ ໂອະ ໂຫຈ ໂອະ ເລົາ ອັນ ແຫມ ເດ ຄວັຽຫ ປິຈ. ຢົງ ປະ ຕຳ ກ໌າຍ ໂຫຈ ເກ໌ີ ເລົາ ອັນ ໂອະ ມັລ ເພຣືອ ກ໌ຣົວ ພຣອກ. ຍາມ ອົມ ກລູບ ກຸງ ນໍ ຕັລ ອິ ກ໌ູຍ໌ ອັຫ ໂມຍ ແນວ ເບລຍ ຢັດ ແພຣີລ ແພຣີລ ດະ ລິງ ອົມ. ໂມຍ ມື ອິ ຢັອຫ ລາມ ທຣາກ ດະ ຄັງ ໂຫຈ ກ໌ູຍ໌ ດຣູຍ໌ ພວມ ກ໌າບ ຫັອຍຫ. ຣອດ ຍາມ ບຣຽງ ມັຫ ເກ໌ຣິຫ ອິ ຽໍ ຈີ ເມັຈ ນໍ ດຸຫ ບຣີງ ດອມ. ກອນ ຽອຍ ຢົງ ເດືອງ ເສືອງ ດະ ກ໌ຣອກ ກ໌າຍ ກ໌ຣົວ.ນາ ເຣິຫ ແຕງ ວຽກ ກ໌າງ ເດ ຄຣົບ ຄຣົບ ເງືອນ ສຣວດ.ຽຣົງ ອຳ ກ໌ຸ ຢັດ ດະ ອົມ ຽຣຸ. ຍາມ ເບິ ມັຫ ໂຫຈ ມະ ຽໍ ເລົາ ອັນ ກອນ ຣາ ຽຣອຍ ກາລ ຕັງ ຽຣວກ ຽຳ. ເກ໌ີ ເປລຍ ຍອນ ເກ໌ີ ຈຸ ປລອງ. ນາ ເກັຈ ເກ໌ລິ ເກລຈ ຍອນ ປົງ ນາ ອັຫ ເສະ. ໂອະ ຈີ ເດືອງ ບລັຽຫ ຢັອຫ ຫົກ ເປລະ ບລາວ ກ໌າຍ ເຕັຈ ອັນ ມະ ມານ ເບິ.

ບວຣ ໄນ ອິ ເບິ ອຸຣ ກລາງ ເກລຶອ ເຈັນ ເກລົາ ເຈັນ ກລຽວ. ຕະ ໄຊ ຈຸ ຊາຍ ປຸງ ຊຸລ. ເກ໌ີ ເມັຈ ມະ ເລົາ ສັຫ ຢົງ ເອມ ຊຳ ອັຫ ຊຸລ ແລະ ຊາຍ ປຸງ ອັນ ດອມ.

ໂຫຈ ເກ໌ີ ມາຍ໌ ມະ ສັຫ, "ມະ, ໂອະ ຈີ ຢັອຫ ລະ ເຢາະ ຢົງ ເອມ ຊຳ ເອິມ." ມະ ເລົາ, "ຢັອຫ  ເຈິມ! ມອດ ປະ ຽາກ ຢັອຫ ຕອນ ຢົງ ເອມ." ຍາມ ເກ໌ີ ຢັອຫ ຣອດ ເກ໌າະ ຄັອມ ກ໌ູຍ໌ ຢົງ ເອມ  ຊຳ ພວມ ເດັນ ປຸງ ຊຸລ ດະ ນອກ ກ໌າງ. ໂຫຈ ຕະ ໄຊ ເກ໌າະ ຍອງ ຢົງ ເອມ ເດ ສັຫ, "ເອີຍ! ລິຫ  ເຄດ ກ໌ີ ປະ ອຳ ອັຫ ເມິ ຈີ ຊາຍ ປຸງ ຊຸລ ດອມ ລືນ ຢົງ ເອມ ຊຳ." ຢົງ ເອມ ຊຳ ເມັຈ ແນວ ນິ  ເກ໌າະ ເລີຈ ຍິມ ອາຣ ສົກ ແລະ ເລົາ ເຢາະ ເກ໌ີ ສັຫ, "ເອີຍ ຕະ ໄຊ, ເມ ກ໌າຍ ຣອດ ເກ໌າະ ເລິ, ເອມ ຕັງ ແຕງ ຊຸລ ໂຫຈ ອີກ ໂມຍ. ອັນ ເມ ຈຸ ຊາຍ ປຸງ ເກ໌າະ ກ໌າຍ ເດັນ ດະ ກ໌ີ, ເອມ ຈີ ສອນ ອັນ ເມ ເດະ." ຕະ ໄຊ ບາວ ດັຣ ກ໌າ ກ໌າງ ແລະ ມອດ ຽາກ ຢັອຫ ອັນ, ໂຫຈ ເກ໌າະ ເດັນ ຫຽນ ປຸງ ຊຸລ ເຢາະ ຢົງ ເອມ ຊຳ ເຈັນ ບວຣ ເກ໌າະ ອຳ ໄບ ຈຸ ເວັຈ. ເກ໌ີ ເລົາ ເຢາະ ຢົງ ເອມ ສັຫ, "ໂອະ ກ໌າຍ ກາລ ເອິມ, ເງາະ ມະ ຈີ ເລິງ, ໂຫຈ ນຳ ບັງ ໂອະ ຕັງ ຈີ ກ໌າຍ ຫຽນ ອີກ." ໂມຍ ມື ຍາມ ເລັຫ ຈີ ບວຣ, ຢົງ ໂອະ ເລົາ ເດ ຈີ ຢັອຫ ປະ ຕຳ ແດັກ. ຍາມ ເກ໌ີ ຢັອຫ ເກ໌າະ ກ໌ູຍ໌ ມັຣ ກ໌ຽງ ໂມຍ ໂຕ ຫານ ຢັດ ດະ ຕຳ ເດະ ເກ໌ີ. ໂຫຈ ເກ໌ີ ເກ໌າະ ກ໌ອຍ ຈອບ ຢັອຫ ຈີ ມອດ ມັຣ  ຫານ ນິ. ຍາມ ເກ໌ີ ຫາງ ຈີ ມອດ ເກ໌າະ ເມັຈ ສຽງ ກ໌ົນ ຍາງ ກ໌ູດ, ໂຫຈ ເກ໌ີ ເວັຣ ກ໌າຍ ແຢງ ເກ໌າະ ກ໌ູຍ໌ ເມິຫ ມັຣ ກ໌ຽງ ອີກ ໂມຍ ໂຕ ສຶງ ຢັດ ປັອຍຫ ແຢງ ເຢາະ ເຈົາ ເກ໌ີ ຫານ ເງືອນ ໄນ. ຢົງ ໂອະ ເງາະ ເລີຍ ເຕັຣ ກ໌າ ຕູດ ຄະ ແລະ ພໍດີ ອັຫ ສີມ ໂມຍ ໂຕ ຕືຣ ກ໌າຍ ຕົກ ມັຫ ອັຫ ມັຣ ຫານ ນິ  ເຈັນ ໂລຈ. ໂຫຈ ມັຣ ກ໌ຽງ ເຈົາ ເກ໌ີ ປັອຍຫ ເງືອນ ໄນ ນິ ເກ໌າະ ດຸ. ເມືອ ຢົງ ປະ ຕຳ ອຳ ເບືອນ,  ຢົງ ເກ໌າະ ເດືອງ ລຶງ ຢົລ ເວັຣ ກ໌າຍ ດະ ກ໌າງ.  ບົກ ຈັອຍຫ ແຍະ ອູນ ແຕງ ແສ ວະ ແບະ. ເສືອງ ມັວຍຫ ເບິ ຕູດ ຕາວ.

ສນາ ເກ໌າະ ສຶມບຣາດ ກອນ ຈຶມເບຣາະ ແລະ ກອນ ກມຸນ ເດະ ເດ ໂຫຈ ເກ໌າະ ອອຣ ເຢາະ ກ໌າຍ.

ເມືອ ກ໌າຍ ຣອດ ດະ ຕຶຣດິ ງອຣ, ສນາ ເກ໌າະ ອອຣ ເຢາະ ເດັນ ຫຶຣລຸ ໂຫຈ ຄຣັຫ ໄດ ກ໌ນິ ແຢງ ເພືອ ຈຸ ເນີງ ສັຫ ກອນ ອັນ ເດ ເດະ ເຫມິຫ ແນ່. ສນາ ອອຣ ເຢາະ ພຣຽບ ແຢງ ເກ໌າະ ບຶບ ເຄຣືອງ ມາກ ແນວ. ດະ ກຶນສຶດ ສນາ ເກ໌າະ ບຶບ ຕຶຣນຽບ ຕຽບ ຢັດ ດະ ເດາະ ໄດ. ຢົງ ເກ໌ີ ມອດ ຄຣັຫ ແຢງ “ໂອ ! ເມິຫ ຫຶນຕະ ເສາະ ໂຕ ເດ ພານ ຍາມ ອອຣ ກອນ ຢັອຫ ປຶງຫລົງ ປິຈ ດະ ບຣິ ກ໌ນິ.” ໂຫຈ ສນາ ເກ໌າະ ອອຣ ເຢາະ ປຶງ ກຶຣເລືອງ ຫານ ເດ ປະ ບາຣ ກ໌ົນ.ຕູດ ສໂກະ ເກ໌າະ ລອຣ ຢັອຫ ກ໌ູດ ດະ ກ໌າງ ຢົງ ເດະ ເກ໌ີ ໂຫຈ ແຕງ ເຫມືອນ ດົກ ເກ໌ີ ມ່ອກ ຽຶມ ແນວ.

ຢົງ ກັບ ມະ ເກ໌າະ ກຶມບລູຣ ສັຫ, “ເອັຫ ! ເມິຫ ໂລຣ ສໂກະ ບັງ ປສຶມ ອາຣ ເມິ ອິຫ?” ສນາ ເກ໌າະ ອອຣ ເຢາະ ເດ ຣື ສໂກະ ກ໌ນິ ກຶລໂດມ ຢັອຫ ກຶລໂດມ ຢັອຫ ເຈັນ ຣອດ ດະ ກ໌າງ ກອນ ຈຶມເບຣາະ ເດະ ເດ. ໂອ ! ສນາ ເກ໌າະ ເລິ ຫຶຣເຍືອມ ສຶຣເມິ ຢອຣ ສຶງ ເບືອນ ບຶບ ກອນ ເດ ຫຶມເມະ.

ຣອດ ຍາມ ສນາ ຈີ ເວັຣ ກ໌າຍ, ກອນ ເກ໌າະ ກຶນດຣັບ ເຄຣືອງ ວັນ ແຕບ ຫຶງໂກະ ແລະ ມອດ ກມູລ ມອດ ສຣີລ ຣວມ ປະ ຫຶນຕະ ເສາະ ເຢາະ ຢົງ ເກ໌ີ ພານ ເປິຫ ປິຈ ກ໌ນິ ເສັຫ ດະ ເດາະ ໄດ ອັນ ສນາ ບຸຫ ກ໌າຍ. ເກ໌ີ ມອດ ກຶນເດຣະ ສຣີລ ທີ ເດ ກລຳ ກ໌ນິ ກ໌າຍ ກຶນດຳ ອັນ ສນາ ປອດ ໂຫຈ ຍາມ ສນາ ປອດ ຣອດ ຕຶຣດິ ເກ໌ຣິງ ເກ໌ີ ເກ໌າະ ປີນ ກຶນເດຣະ ກ໌ນິ ແຕງ ອັນ ສນາ ຄຣຸກ ຽູຣ ດະ ອົມ ຫຶນດຣົຫ ຫານ. ໂຫຈ ເກ໌ີ ມອດ ກມູລ ມອດ ສຣີລ ແລະ ມູນ ມັງ ເດະ ສນາ ຕະ ຢະ ກ໌ນິ ອັຣ ກ໌າຍ ດະ ກ໌າງ ເດ.

ເມືອ ເກ໌ີ ກ໌າຍ ຣອດ ດະ ກ໌າງ, ເກ໌ີ ເກ໌າະ ເບືອນ ເດ ເດະ ກຶມບຣະ, ເອິຫ ກ໌າງ ສາງ ເຫຣະ ເກີດ ເປລະ ເກີດ ຣາງ, ເມິຫ ກ໌ົນ ອັຫ ກ໌ົນ ຣມາງ. ກຶນຫນິ ກ໌ນິ ເກ໌ີ ເກ໌າະ ເດືອງ ກລອງ ສໂກະ ຢັອຫ ປສຶມ ດະ ຣຶມບູຍ ກ໌າງ ໂຫຈ ມ່ອກ ເຢາະ ຕູດ ສໂກະ ກ໌ນິ ສັຫ, “ອັນ ເມ ລອຣ ຢັອຫ ກ໌ູດ ກລວງ ກ໌າງ ຢົງ ເດະ ໂອະ ເອິມ. ແລະ ແຢງ ຍາມ ນໍ ຣຸງ ມັຫ ອັນ ເມ ຢັອຫ ກວັນ ໄຫຣ ມັຫ ເດະ ນໍ ປຶນກຶມປຸຫ. ຍາມ ນໍ ແຕງ ສຶງມັຫ ເກ໌າະ ອັນ ເມ ປຶນກຶມປຸຫ ສຶງມັຫ ເດະ ນໍ ເອິມ.”

ຢັດ ຢັອຫ ເຫຣິງ ເກ໌ີ ຕຶຣເກ໌ິດ ບຶບ ສຶງ ສນາ ເລົາ ສັຫ ຢັອຫ ແດັກ ຈີ ກ໌າຍ ໄກ໌ ເຫຣິງ ແກັຍ໌ ແລັຍ໌, ເກ໌ີ ເກ໌າະ ຢັອຫ ມອດ ຈຶງກຽຣ ສຣົຫ ຈຶງກຽຣ ສຣັຫ, ມອດ ຈຶງກຽຣ ສຣີລ ຈຶງກຽຣ ກມູລ ແລະ ຈຶງກຽຣ ອົມ ຫຶນດຣົຫ ບຣອມ ປະ ກລຳ ເດ ເດະ ກຶນເດຣະ ສຣີລ ກ໌ນິ ອັຣ ດຸ ແນ່. ເມືອ ສນາ ເວັຣ ກ໌າຍ ສອກ ເກ໌ີ ອຳ ໄບ ບຶບ, ສນາ ເກ໌າະ ເດືອງ ເສືອງ ເລັຈ ເສືອງ ລອງ ບັກ ດັຣ ຢັອຫ ແຫຣັຈ ເກ໌ີ. ສນາ ຢັອຫ ເລັຫ ຈີ ກຶດ, ເກ໌ີ ໄກ໌ ມອດ ຈຶງກຽຣ ສຣົຫ ຕຶຣ ສກ໌າຍ໌ ເກີດ ເມິຫ ສຣົຫ ຣຶດງາດ, ໄນ່ ສນາ ເກ໌າະ ຫນອງ ບັກ ເສືອງ ກ໌ນິ ຕຶມປືຣ ເບືອນ. ສນາ ດັຣ ເລັຫ ຈີ ກຶດ, ເກ໌ີ ໄກ໌ ມອດ ຈຶງກຽຣ ອົມ ຫຶນດຣົຫ ຕຶຣ ສກ໌າຍ໌ ເກີດ ເມິຫ ອົມ ຫຶນດຣົຫ ຣວຈ ຣວຈ. ສນາ ດັຣ ຣອດ ຫນິ ຈີ ຄາມ ອົມ ກ໌ນິ ອຳ ເບືອນ.   ຢັດ ແດັກ ເກ໌ີ ໄກ໌ ຢັອຫ ຈັອກ ອົມ ສຣີລ ໂຫຈ ອົມ ສຣີລ ກ໌ນິ ເກ໌າະ ຕັກ ຕິ ເດະ ເກ໌ີ. ເກ໌ີ ມອດ ແບຣ ກ໌າຍ ຫຶມເບາະ ຕິ ເດ ອູນ.

ຢັດ ເຫຣິງ ເກ໌ີ ຕຶຣເກ໌ິດ ຈຸ ຢັອຫ ປິຍ໌ ສີມ, ໂຫຈ ເກ໌ີ ເກ໌າະ ເລົາ ຕະ ສຶງກ໌ຣາຈ ເດະ. ຕະ ສຶງກ໌ຣາຈ ເກ໌າະ ເດືອງ ຕູດ ຣຫາງ ກ໌າຍ ແຕງ ເມາະ ອັນ ເກ໌ີ ເດະ ໂຫຈ ເກ໌ີ ເກ໌າະ ມອດ ເມາະ ກ໌ນິ ຢັອຫ ລະ ປິຍ໌ ສີມ. ເກ໌ີ ປິຍ໌ ສີມ ແຍະ “ເຕິກ ແຢ່ກ ແຢ່ກ, ເມິຫ ເດະ ໂອະ.” ໄກ໌ ປິຍ໌ ສີມ ຫນຳ “ເຕິກ ຢ່າກ ຢ່າກ, ເມິຫ ເດະ ຕະ.” ໄກ໌ ປິຍ໌ ຕຶມເບາະ “ເຕິກ ຢູ່ກ ຢູ່ກ, ເມິຫ ເດະ ຢະ.”

ເດືອ ຫຶມເມະ ສນາ ໄກ໌ ເລົາ ຕຶມເບາະ ສັຫ ຈີ ຢັອຫ ເຫຣິງ, ໄນ່ ຢັດ ແດັກ ສນາ ໄກ໌ ຣອດ. ເມືອ ເກ໌ີ ເນີງ ສັຫ ຍາມ ສນາ ເລົາ ຢັອຫ ເຫຣິງ ເກ໌າະ ເມິຫ ປຽົວ ແດັກ, ເລົາ ຈີ ຢັອຫ ແດັກ ໂຫຈ ໄກ໌ ເຫຣິງ. ສິ ກ໌ນິ ສນາ ເລົາ ສັຫ, “ຢັດ ປັອຍຫ ກ໌າງ ເອິມ ເຽະ, ອະ ຈີ ຢັອຫ ດະ ເຫຣະ ແດັກ ຈີ ກ໌າຍ.”  ເມືອ ສນາ ຢັອຫ ແລວ ເກ໌ີ ເກ໌າະ ກ໌ູດ ວຶລ ຫີບ ເດະ ສນາ ກ໌ູຍ໌ ອັຫ ຕລັບ ມາກ ຫນວຍ ຢັດ ຫນິ. ເກ໌ີ ປາງ ໂມຍ ຫນວຍ ອັຫ ກຶມປົງ ກ໌ົນ, ປາງ ຕຶມເບາະ ໂມຍ ຫນວຍ ໄກ໌ ອັຫ ສຣີລ ອັຫ ກມູລ. ເກ໌ີ ໄກ໌ ປາງ ໂມຍ ຫນວຍ ກ໌ູຍ໌ ອັຫ ຈຶງກຽຣ ສຣົຫ ຈຶງກຽຣ ເພຣືອ ແລະ ຈຶງກຽຣ ອົມ ຫຶນດຣົຫ, ໂຫຈ ເກ໌ີ ເກ໌າະ ຊຣຶບ ອູນ.  ຕະ ສຶງກ໌ຣາຈ ມອດ ເກ໌ີ ຢັອຫ ປຶຣສອຣ ອູນ. ເມືອ ກຶມບຣະ ເດະ ຕະ ສຶງກ໌ຣາຈ ກ໌າຍ ຣອດ ນາ ເກ໌າະ ເລົາ ເຢາະ ຕະ ສຶງກ໌ຣາຈ ສັຫ, “ເອັຫ ! ໂອະ ເມັຈ ກລຶນ ຫອຶຣ ຕລອຍ.” ຕະ ສຶງກ໌ຣາຈ ແຢັຫ ສັຫ, “ເອີ ຫະ ດະ ເລົາ, ເຽະ ກອນ ອະ ຈີ ເງາະ.” ໂຫຈ ຕະ ແຍະ ກ໌ນິ ເກ໌າະ ຢັດ ມັຫ ບຣອມ ຕະ ສຶງກ໌ຣາຈ ກ໌ນິ ເຫຣິງ ເຈັນ ລືງ ເຈັນ ແກວນ.

ຕະ ສຶງກ໌ຣາຈ ມ່ອກ ສັຫ, “ເຽະ ອັນ ເມ ຢັດ ປັອຍຫ ກ໌າງ ເອິມ, ຕະ ຢະຈີ ຢັອຫ ເຫຣະ. ອະ ຢັອຫ ມຶ່ດ ນຶງ ຈີ ກ໌າຍ.” ເກ໌ີ ຢັດ ເກາະ ເຫຣິງ ສນາ ຕັງ ເດ ກ໌າຍ ຣອດ.  ຕະ ສຶງກ໌ຣາຈ ຽູຣ ຈໍຣໍ ເກ໌ີ ໂຫຈ ເລົາ, “ເຽະ, ອັນ ເມ ເບາະ ຕະ ຢັອຫ ແນ່.” ເກ໌ີ ເກ໌າະ ເບາະ ຕະ ສຶງກ໌ຣາຈ ກ໌ນິ ຢັອຫ. ຕະ ສຶງກ໌ຣາຈ ເລົາ ເຢາະ ເກ໌ີ ສັຫ, “ອັນ ເຽະ ເບາະ ຢັອຫ ບຶບ ກ໌ລົຫ ເກ໌າະ ປຶນດຣິຍ໌ ຕະ ເສັຫ ກ໌ລົຫ, ຢັອຫ ບຶບ ກ໌ລາງ ເກ໌າະ ປຶນດຣິຍ໌ ເສັຫ ກ໌ລາງ ເອິມ.”

ໄນ່ ຍາມ ເກ໌ີ ເບາະ ຕະ ສຶງກ໌ຣາຈ ກ໌ນິ ຢັອຫ ບຶບ ກ໌ລົຫ ເກ໌ີ ໄກ໌ ວຽງ ຢັອຫ ບຶບ ກ໌ລາງ ເກ໌ີ ໄກ໌ ວຽງ, ອຳ ແຕງ ເຫມືອນ ສຶງ ຕະ ສຶງກ໌ຣາຈ ກ໌ນິ ມ່ອກ. ສນາ ຢັອຫ ບຶບ ເປລະ ສອອງ ເປລະ ກຶລໂດຈ ເກ໌ີ ເກ໌າະ ຕັຫ ເປລະ ຫຶນດູມ ອັນ ຕະ ສຶງກ໌ຣາຈ ເບິ ໂຫຈ ຕັຫ ເດ ເບິ ເປລະ ອາຍ໌. ຕະ ສຶງກ໌ຣາຈ ອັນ ເກ໌ີ ເບາະ ເດ ກ໌າຍ ເຈັນ ຣອດ ດະ ກ໌າງ.

ເກ໌ີ ເວັຣ ກ໌າຍ ດະ ມ່ອນ ສນາ ຫຶຣລຸ ເກ໌າະ ກ໌ູຍ໌ ເງືອນ ຢົງ ເກ໌ີ ພານ ເສາະ ປິຈ ຫນິ, ໂຫຈ ເກ໌ີ ເກ໌າະ ກົຫ ຫຶນຕະ ເສາະ ຈັບ ຢັອຫ ລະ ສອກ ຢົງ ອາຣ ເມິ ເກ໌າະ ອຳ ບຶບ.

ຢັອຫ ຕາມ ຢັອຫ ເກ໌ີ ເກ໌າະ ບຶບ ກຶນຫນິ ອົມ ປີກ, ເກ໌ີ ເລິ ຫຶຣເຍືອມ ຕຶຣເກ໌ິດ ສັຫ ຈີ ເມິຫ ຢົງ ເດ, ໂຫຈ ເກ໌ີ ເກ໌າະ ຣັອຫ ແຫຣັຈ ກຶນຫນິ ອົມ ກ໌ນິ.  ເກ໌ີ ຣັອຫ ຢັອຫ ຣັອຫ ຢັອຫ ເກ໌າະ ບຶບ ຕະ ສຶງກ໌ຣາຈ (ຍັກ) ພວມ ຢັດ ປັກ ຕບັງ,“ກລັອຈ ກລັອຈ” ຕະ ແຍະ ກ໌ນິ ແຫດ  ຢາມ ສັຫ, “ຫື ຢົງ ! ຫື ຢົງ ! ” ແຢງ ເມິຫ ຕະ ສຶງກ໌ຣາຈ. ກອນ ເກ໌ີ ເກ໌າະ ມອດ ຕົງ ອົມ ດີງ ຢັອຫ ອັອຫ ອົມ. ຍາມ ກອນ ເກ໌ີ ຢັອຫ ວິດ ແດັກ ຢົງ ເກ໌ີ ເກ໌າະ ກ໌ຣຶບ ເສາະ ກ໌າຍ ພານ ປິຈ, ແລະ ດຸ ກ໌າຍ ດະ ກ໌າງ ເປິຫ ກອນ. ກອນ ຢັອຫ ອັອຫ ອົມ,  ອັອຫ ນ່າມ ເມິ ເກ໌າະ ອຳ ກິຍ໌ ໂມ່ຍ ເດືອ, ຢອຣ ສັຫ ຢົງ ເກ໌ີ ປລຸຫ ຕົງ ອົມ ດີງ ກ໌ນິ ປຶນຫລຸຫ.

ອັຫ ກຕາມ ບັວຍຫ ໂມຍ ໂຕ ຣອດ ຈີ ສລີງ ຫຶນຕຸ ອົມ ດີງ ກ໌ນິ ອັນ ເກ໌ີ ເດະ. ເມືອ ຕະ ແຍະ ກ໌ູຍ໌ ກຕາມ ບັວຍຫ ໂຕ ກ໌ນິ ຍາງ ກ໌າຍ ແມີຣ ແມີຣ ຣອດ ຫນິ ເກ໌ີ ເກ໌າະ ຫຍິບ. ໂຫຈ ກຕາມ ບັວຍຫ  ເກ໌າະ ເລົາ ເຢາະ ເກ໌ີ ສັຫ, “ເມ ຫຍິບ ໂອະ ແຕງ ເຫມິຫ? ໂອະ ຈີ ກ໌າຍ ບິດ ຫຶນຕຸ ອົມ ດີງ ອັນ ເມ ເດະ. ຕົງ ອົມ ດີງ ເມ ຫລຸຫ, ຢົງ ເມ ໄຫ ດຸ ກ໌າຍ ດະ ກ໌າງ  ເປິຫ ເມ ແລວ.” ເກ໌ີ ເກ໌າະ ແດັຈ ອົມ ດີງ ກ໌ນິ ປິຈ ໂຫຈ ຢາມ ດັຣ ລະ ສອກ ຢົງ.

ເກ໌ີ ອອຣ ກອນ ເດ ຢັອຫ ປຶງຫລົງ ດະ ບຣິ, ໄນ່ ກອນ ເກ໌ີ ຫນອງ ຈັບ ຫຶນຕະ ເສາະ ກ໌າຍ ຣອດ ດະ ກ໌າງ. ຕໍ ຢັອຫ ຢົງ ໄກ໌ ອອຣ ກອນ ເກ໌ີ ຢັອຫ ປຶງຫລົງ ດະ ບຣິ ຕຶມເບາະ, ໄນ່ ອຳ ເຫຣິງ ກອນ ເກ໌ີ ໄກ໌ ຈັບ ຫຶນຕະ ເສາະ ກ໌ນິ ກ໌າຍ ຣອດ ດະ ກ໌າງ ຫຶມເມະ.

ດະ ກຶນສຶດ ເກ໌ີ ອອຣ ກອນ ເດ ຢັອຫ ດະ ບຣິ ແລະ ບົກ ຕົງ ອົມ ດີງ ກ໌າຍ ປລຸຫ ສັງ ປຶນຫລຸຫ ໂຫຈ ຄຣິ ອັນ ກອນ ຢັອຫ ອັອຫ ອົມ. ຢົງ ເລົາ ສັຫ, “ຫຶ ກອນ ! ມອດ ຕົງ ກ໌ີ ຢັອຫ ອັອຫ ອົມ ເຈິມ, ຢົງ ຈີ ຢັດ ແຕງ ສຶງມັຫ ເກາະ.” ອັຫ ເລືອງ ຕຶຣດັອຫ ເລົາ ສັຫ: ເກ໌ີ ກ໌ນິ ເດະ ກຶມບຣະ ອັຫ ກອນ ໂມຍ ກ໌ົນ. ຢັດ ຢັອຫ ກອນ ເກ໌ີ ອັຫ ສິ ແຍະ ກ໌ຣາວ ເປືອງ  ນຶມ ໂຫຈ ກຶມບຣະ ເກ໌າະ ຫານ ເປິຫ, ປິຈ ລຶງ ສນາ ກອນ ຢົງ ຫັກ ຢັດ. ຢັດ ຢັອຫ ມາກ ມື ຢົງ ເກ໌ີ ຈຸ ເດະ ກຶມບຣະ ຫຶມເມະ, ໄນ່ ຢະ ເຈົາ ເກ໌ີ ຈີ ເດະ ກ໌ນິ ເລົາ ເຢາະ ເກ໌ີ ສັຫ, “ອັນ ເມ ຈຸ ເດະ ໂອະ ເກ໌າະ ອັນ ເມ ພານ ກອນ ຈຶມເບຣາະ ເດະ ເດ ປິຈ ກາລ ໂຫຈ ໂອະ ຕັງ ຈີ ເດະ ເມ. ”

ຢົງ ບັອຍຫ ກ໌ນິ ເກ໌າະ ກ໌າຍ ຕຶຣເກ໌ິດ ຈີ ແຕງ ແນວ ກ໌ເມິ ຕັງ ຈີ ພານ ກອນ ເດະ ເດ ເບືອນ. ເກ໌ີ ຕຶຣເກ໌ິດ ຈີ ພານ ໄນ່ ເກ໌າະ ຫນອງ ຕຶຣແນມ ກອນ, ເກ໌ີ ຕັງ ເດ ອອຣ ກອນ ຢັອຫ ດະ ບຣິ ເພືອ ຈີ  ປຶງຫລົງ ປິຈ. ອັຫ ຈຶມເບຣາະ ໂມຍ ກ໌ົນ ເມິຫ ຢົງ ບັອຍຫ, ເກ໌ີ ອັຫ ກອນ ໂມຍ ກ໌ົນ ຫນອງ ແຍະ. ອັຫ ໂມຍ ມື ກຶມຫມຸ ກຸງ ກຶມຫມຸ ກ໌າງ ອອຣ ເຢາະ ຢັອຫ ງາມ ງອຣ, ນໍ ງາມ ຢັອຫ ກາລ ແລະ ບຶບ ຣະ ມະ  ອອງ, ມະ ກອາຍ໌, ມະ ຈຶງອູຣ ໂຫຈ ນໍ ໄກ໌ ວຽງ ເປິຫ ອູນ ອັນ ເກ໌ີ ເດະ. ເມືອ ຢົງ ບັອຍຫ ກ໌ນິ ງາມ ຢັອຫ ເກ໌ີ ເກ໌າະ ອຳ ເນີງ ສັຫ ອັຫ ມະ ໂຕ ທຶຣນິ ຢັດ ຫນິ, ເກ໌ີ ຕັງ ເດ ງາມ ຣຸມ ມ່ອນ ນໍ ວຽງ ເປິຫ ອູນ ກ໌ນິ ໂຫຈ ມະ ຈຶງອູຣ ເກ໌າະ ຣຫຢູມ ກ໌າຍ ຫູຈ ເກ໌ີ ປະ ກອນ ແຕງ ອັນ ກອນ ເກ໌ີ ຢາມ ຢອຣ ຈຸ ສຶງ ມະ ຈຶງອູຣ ກ໌ນິ ຫູຈ.

ຍາມ ໂຫຣຍ ລວາງ ກ໌ູຍ໌ ກອນ ແຍະ ຢັດ ຢາມ ອຳ ອັຫ ເມິ ເບາະ ເມິ ກ໌ລອງ, ເກ໌ີ ເກ໌າະ ຽູຣ ເລົາ ເຢາະ ຢົງ ບັອຍຫ ກ໌ນິ ສັຫ, “ຢົງ ຢົງ! ເດືອງ ແຫມ ອັຣກ໌າຍ ດະ ກ໌ີ, ໂອະ ຈີ ເບາະ.” ຢົງ ເກ໌າະ ກັຫ ປຶນເບາະ ເກ໌ີ ໂຫຈ ອັນ ຍາງ ແຫຣັຈ ກຶນຫນິ. ເມືອ ງາມ ງອຣ ໂຫຈ ແລວ ສນາ ເກ໌າະ ອອຣ ເຢາະ ເດ ກ໌າຍ ດະ ກ໌າງ. ຣອດ ຍາມ ຢົງ ຈີ ຢັອຫ ເຫຣືອມ ເຫຣະ, ກອນ ເກ໌າະ ເລົາ ເຢາະ ຢົງ ສັຫ, “ຢົງ ຢົງ! ຍາມ ເມ ຢັອຫ ເຫຣືອມ ເຫຣະ ອັນ ຫັກ ບຶບ ຈເມິ ບລອງ ຄຣໍ ຢົງ ສຶມບັດ ອັຣກ໌າຍ ອັນ ກອນ ເດະ ແນ່ ເອິມ.”  ເມືອ ຢົງ ເກ໌ີ ບຶບ ຈເມິ ບລອງ ເກ໌າະ ສຶມບັດ ອັຣກ໌າຍ ອັນ ກອນ ເກ໌ີ ເດະ. ມື ຕໍ ຢັອຫ ຢົງ ໄກ໌ ຈີ ຢັອຫ ດະ ເຫຣະ ຫຶມເມະ, ກອນ ໄກ໌ ເລົາ ຕຶມເບາະ ສັຫ, “ຢົງ ຢົງ! ອັນ ເມ ຫັກ ຢັອຫ ບຶບ ຫູດ ເກ໌າະ ຄຣໍ ອັນ ປົງ ອັຣກ໌າຍ ອັນ ກອນ ເດະ ແນ່ ເອິມ.” ເມືອ ຢົງ ເກ໌ີ ຢັອຫ ດະ ບຣິ ບຶບ ຫູດ, ຢົງ ເກ໌າະ ປົງ ຫູດ ກ໌ນິ ອັຣກ໌າຍ ອັນ ກອນ ເດ ເດະ. ຍາມ ຢົງ ຈີ ຢັອຫ ດະ ເຫຣະ ຢົງ ເກ໌າະ ມ່ອກ ສັຫ, “ຢັດ ເບາະ ແຫມ ອັນ ເລິ ເອິມ ກອນ.” ກອນ ເກ໌າະ ແຢັຫ ສັຫ, “ອື ຢົງ! ໂອະ ຈີ ແຢງ ແຫມ ອັນ ເລິ.” ໂຫຈ ຢົງ ເກ໌າະ ຢັອຫ ດະ ເຫຣະ. ກອນ  ກ໌ນິ ຢັດ ເບາະ ແຫມ ໄນ່ ແຫມ ເກ໌ີ ຢັດ ຢາມ, ກ໌ລອງ ນ່າມ ເມິ ເກ໌າະ ອຳ ອືຈ ໂມ່ຍ ເດືອ. ເກ໌ີ ເກ໌າະ ປລັຫ ປິຈແຫມ ເດ ດະ  ມ່ອນ ສິຫ ໂຫຈ ຢັອຫ ມອດ ຈເມິ ບລອງ ກັບ ກຶມຍັຫ ຫູດ ເຢາະ ຢົງ ເດືອງ ກ໌າຍ ອັນ ເດະ ກ໌ນິ ໂນມ ແຕງ ຢານ. ແລະ ມອດ ຢັອຫ ຕຸກ ຕຶມລູຍ ດະ ພຣາງ ກ໌າງ ໂຫຈ ແຕງ ຕຶຣນຳ ດຸຫ ຢານ ກ໌ນິ ອິຫ ສຽງ ດຣູງດຣູງ ດອມ ສຶຣເມິ.

ຢົງ ເກ໌ີ ເບືອນ ເມັຈ ສຽງ ຢານ ກ໌ນິ ອິຫ ດຣູງດຣູງ ມວນ ສຶຣເມິ, ເກ໌ີ ເກ໌າະ ກ໌າຍ ດະ ກ໌າງ. ນຳ ກອນ ສເລັກ ກ໌ູຍ໌ ຢົງ ເດ ກ໌າຍ ຣອດ, ເກ໌ີ ເກ໌າະ ຍັບຍັບ ຢານ ກ໌ນິ ປຶຣສອຣ ອູນ ດະ ຽຣັບ. ຢົງ ມາຍ໌ ສັຫ, “ເມິ ກ໌າຍ ເຕັຈ ຢານ ຄີ ແນິ່? ໂອະ ເມັຈ ສຽງ ຢານ ອິຫ ມວນ ສຶຣເມິ.” ກອນ ແຢັຫ ສັຫ, “ອຳ ເນີງ, ໂອະ ອຳ ກ໌ູຍ໌ ເມິ ຣອດ ເຕັຈ ຢານ ຄີ.”

ດະ ສິ ຕໍ ຢັອຫ ຢົງ ໄກ໌ ຢັດ ເມັຈ ສຽງ ຢານ ກ໌ນິ ດຶງນິ ດຶງນິ, ແຕງ ອັນ ເກ໌ີ ຕຶຣເກ໌ິດ ສົງໄສ ສັຫ ເມິ ເມິຫ ກ໌ົນ ດຸ ຢານ ກ໌ນິ.

ສິຫ ເຣິຫ ສຣວດ ມື ຫຶມເມະ ຢົງ ເກ໌າະ ປຶນສີນ ສຶງມັຫ ອອຣ ກອນ ເບິ ໂຫຈ ເດືອງ ແວັກ ກ໌າຍ ຕແລັງ ແລະ ມອດ ຢັອຫ ປຶຣສອຣ ອູນ ດະ ຣຶມບູຍ ກ໌າງ ໂຫຈ ກ໌າ ປຶຣແປມ ດະ ຫຶນຕຸ ຕຶງອາຍ ເກາະ ພົກ ແຢງ. ກອນ ຈຶມເບຣາະ ກ໌ນິ ເກ໌າະ ຢັດ ເບາະ ແຫມ ຢັດ ດະ ກ໌າງ ເຫມືອນ ດົກ ຽຶມມື. ຣອດ ຍາມ ແຫມ ຢາມ ເກ໌ີ ເກ໌າະ ເດືອງ ຈເມິ ບລອງ ກັບ ກຶມຍັຫ ຫູດ ກ໌າຍ ໂນມ ແຕງ ຢານ ໂຫຈ ດຸຫ ກ໌ລອງ ແຫມ ເດ ອັນ ອືຈ. ເມືອ ຢົງ ພົກ ແຢງ ເກ໌າະ ກ໌ູຍ໌ ເມິຫ ກອນ ເດ ທີ ດຸຫ ຢານ ກ໌ນິ ມວນ ດອມ ສຶຣເມິ, ຢົງ ເກ໌າະ ຍຶນໂຫກ ຽູຣ ຈັບ ປຶຣມັ່ນ ຢານ ກ໌ນິ ອູນ. ກອນ ເກ໌ີ ຍັບ ຢານ ກ໌ນິ ນ່າມ ເມິ ເກ໌າະ ອຳ ໄບ ຫຍັອບ. ດຶງນິ ຕັງ ເກີດ ເມິຫ ຢານ ຈຳ ຣອດ ຽຶມມື ກ໌ີ.

ຢັດ ຢັອຫ ອຳ ເຫຣິງ ກອນ ເກ໌າະ ບຣອງ ຢົງ ຢັອຫ ລະ ເຕັຈ ຢານ ກ໌ນິ. ສນາ ອອຣ ເຢາະ ຢັອຫ, ບຣຽງ ຈີ ເດະ  ກມູລ ເດະ ທຣາກ ເດະ ລຶມໂບະ ແວດ ໄນ່ ກອນ ເກ໌ີ ອຳ ເຕັຈ. ດະ ກຶນສຶດ ເກ໌ີ ເກ໌າະ ອອຣ ຢົງ ເດ ຢັອຫ ປຽນ ເດະ ລຶງ ເສາະ ແບຈ ໂມຍ ໂຕ, ຢົງ ເກ໌ີ ກ໌ຽດ ອຳ ບໍ ຫຶຣເຍືອມ ໂມ່ຍ ສຶງ ກອນ ເດ ແຕງ ແນວ ນິ. ກອນ ອອຣ ຢົງ ເດ ປິຫ ເສາະ ແບຈ ໂຕ ກ໌ນິ ກ໌າຍ. ເມືອ ສນາ ຢັອຫ ບຶບ ຕູດ ເປລະ ກົກ, ກອນ ເກ໌າະ ອັນ ເສາະ ແບຈ ກວາລ ”ແຄວັຫ ແຄວັຫ” ໂຫຈ ເປລະ ກົກ ເກ໌າະ ຣຸຫ ຽູຣ, ເກ໌ີ ອັນ ຢົງ ເດ ແຣັຫ ເສັຫ ກລວງ ແຄຣະ ໂຫຈ ບຸຫ ຢັອຫ. ເມືອ ຢັອຫ ບຶບຕູດ ເປລະ ຈຶຣໄມ, ເກ໌ີ ເກ໌າະ ອັນ ເສາະ ແບຈ ກວາລ “ແຄວັຫ ແຄວັຫ” ເປລະ ຈຶຣໄມ ເກ໌າະ ຣຸຫ ຽູຣ, ໂຫຈ ເກ໌ີ ໄກ໌ ອັນ ຢົງ ແຣັຫ ເສັຫ ດະ ແຄຣະ ບຸຫ ຢັອຫ ຈຳ ຣອດ ດະ ກຕາງ ທຣຶມ ໂມຍ ມ່ອນ. ໂຫຈ ກອນ ເກ໌າະ ເລົາ ເຢາະ ຢົງ ສັຫ, “ຢົງ! ອັນ ເມ ຢັບ ມັດ.” ຢົງ ເກ໌ີ ເກ໌າະ ຢັບ ມັດ ຕາມ ກອນ ເດ ມ່ອກ. ກອນ ເກ໌ີ ວາຈ ເປລະ ກົກ ຕຶຣ ໂຫຈ ເກ໌າະ ສກ໌າຍ໌ ເກີດ ເມິຫ ກຸງ ເມິຫ ກ໌າງ ເມິຫ ຈໂອະ, ເກີດ ເມິຫ ກຶມບຣະ ເມິຫ ກອນ ຫນອງ ຫນຶມ ຫນອງ ເບລຍ, ເກີດ ເມິຫ ເຢາະ ເມິຫ ໄບຣ ກ໌ຶ ກ໌ົນ ທຶດທຶດ ທາຍ໌ທາຍ໌. ກອນ ເກ໌າະ ເລົາ ເຢາະ ຢົງ ສັຫ, “ຢົງ! ລານ ມັດ ແຢງ ອິຫ.” ຢົງ ເກ໌າະ ລານ ແຢງ. ວູ! ເມິຫ ລຶງ ກຸງ ລຶງ ກ໌າງ, ເມິຫ ກອນ ເມິຫ ກຶມບຣະ, ເມິຫ ເຢາະ ເມິຫ ໄບຣ ກ໌ຶ ທຶດທຶດ ທາຍ໌ທາຍ໌. ກອນ ໄກ໌ ເລົາ ຕຶມເບາະ ສັຫ, “ຢົງ ຢົງ! ອັນ ເມ ຢັບ ມັດ ຫຶມເມະ” ຢົງ ໄກ໌ ຢັບ ຕຶມເບາະ. ກອນ ເກ໌າະ ວາຈ ເປລະ ຈຶຣໄມ ຕຶຣ, ໂຫຈ ເກ໌າະ ສກ໌າຍ໌ ເກີດ ເມິຫ ທຣາກ ເມິຫ ລຶມໂບະ, ເກີດ ເມິຫ ກມູລ ເມິຫ ສຣີລ, ເກີດ ເມິຫ ຄອງ ເມິຫ ຣມາງ. ເມືອ ຢົງ ລານ ມັດ ແຢງ ເມິຫ ລຶງ ທຣາກ ເມິຫ ລຶງ ລຶມໂບະ, ເມິຫ ຄອງ ເມິຫ ຣມາງ, ຢົງ ເກ໌າະ ແນີມ ສຶຣເມິ.

ເມືອ ກອນ ປຶນເກີດ ປຶນຢັຣ ອັນ ຢົງ ເດ ເດະ ຄອບ ຄົວ, ປຶນເກີດ ຄອງ ຣມາງ ດຸຫ ແນວ ຈຸບ ໂລຈ ແລວ, ເກ໌ີ ເກ໌າະ  ເລົາ ເຢາະ ຢົງ ສັຫ, “ຢົງ! ຄນິ່ ຢົງ ອັຫ ຄອບ ຄົວ, ອັຫ ຄອງ ອັຫ ຣມາງ ແລວ. ກອນ ຈີ ກ໌າຍ ດະ ເມືອງ ສວັນ ເດ ເອິມ!” ຢົງ ເກ໌ີ ອຳ ຈຸ ອັນ ກ໌າຍ ໂມ່ຍ ຢອຣ ຕຶຣເກ໌ິດ ສຶຣເອງ ກອນ ເດ, ໄນ່ ຢົງ ເກ໌າະ ຄີນ ອຳ ເບືອນ. ດະ ກຶນສຶດ ເກ໌ີ ເກ໌າະ ປລອຍ ອັນ ກອນ ເດ ຢັອຫ. ນຳ ກອນ ເກ໌ີ ຈີ ສຶມບຣາດ ຢັອຫ, ກອນ ເກ໌າະ ຕີນ ຢົງ ເດ ສັຫ, “ຍາມ ໂອະ ຢັອຫ ເປິຫ ຢົງ, ຄຣໍ ຢົງ ຫະ ແມີຍ ຣອດ ໂອະ ເອິມ.” ຢົງ ເກ໌າະ ເລົາ ສັຫ “ອື” ແລະ ກອນ ເກ໌າະ ບຣາກ ຢັອຫ. ອຳ ເຫຣິງ, ຢົງ ພັດ ຫລົງ ກຶຣລັອຫ ສຶງ ກອນ ເດ ມ່ອກ ອູນ ສັຫ ຫະ ແມີຍ ຣອດ ກອນ. ຢົງ ແມີຍ ສັຫ, “ເອີຍ! ກອນ ໂອະ ຈີ ຢັອຫ ຣອດ ດະ ເມິ ໂດ?”

ນຳ ຢົງ ຕຶຣເກ໌ິດ ແມີຍ, ກອນ ໄກ໌ ສເລີກ ຣອດ. ກອນ ໄກ໌ ເລົາ ເຢາະ ຢົງ ຫຶມເມະ ສັຫ, “ຢົງ, ຄຣໍ ຢົງ ຫະ ໄບ ແມີຍ ກອນ ເອິມ.” ໂຫຈ ກອນ ເກ໌າະ ສຶມບຣາດ ຢັອຫ. ເມືອ ກອນ ຢັອຫ ຫນອງ ອຳ ດະ ກ໌ລາດ ຽະ ນ່າມ ເມິ, ຢົງ ໄກ໌ ຫລົງ ສຶງ ກອນ ມ່ອກ ອູນ. ຢົງ ໄກ໌ ຕຶຣເກ໌ິດ ແມີຍ ກອນ ເດ ຫຶມເມະ ສັຫ, “ເອີຍ ກອນ ໂອະ ! ຢັອຫ ຣອດ ດະ ເມິ ແລວ ໂດ?” ຈມັ່ນ ກ໌ນິ ກອນ ໄກ໌ ສເລີກ ຣອດ. ດະ ກຶນສຶດ ກອນ ເກ໌ີ ເລົາ ສັຫ, “ຢົງ! ຄຣໍ ຢົງ ຣຶງ ຫະ ຕຶຣເກ໌ິດ ແມີຍ ກອນ ສຶຣເມິ ເອິມ.” ດຶງນິ ກອນ ເກ໌ີ ເກ໌າະ ມອດ ກມັອງ ໂມຍ ມາກ ອັນ ຢົງ ເດ ເດະ ແລະ ເລົາ ສັຫ, “ອັນ ຢົງ ຫັກ ສຶຣເອງ ໂອະ ແລະ ຈຸ ຢັອຫ ເຫິບ ໂອະ ສຶຣເມິ ເກ໌າະ ອັນ ຢົງ ມອດ ກມັອງ ກ໌ີ ຢັອຫ  ສຶນຕີກ ດະ ກຶນດູຣ ປນຶມ ໂຫຈ ສຶມເງິຫ ແຢງ ລວາງ, ຢົງ ຈີ ກ໌ູຍ໌ ອັຫ ຣຶງດອງ ແລະ ອັນ ຢົງ ກ໌າ ຣຶງດອງ ກ໌ນິ ເຄືອນ ຈໍຣໍ ໂອະ ເອິມ.” ເມືອ ກອນ ເລົາ ແນວ ນິ ໂຫຈ ເກ໌າະ ບຣາກ ຢັອຫ. ຢົງ ເກ໌າະ ຢັດ ຣຶງ ໄບ ແມີຍ ຣອດ ກອນ ເດະ ເກ໌ີ. ຢັດ ເຫຣິງ ມາກ ມື, ຢົງ ເກ໌າະ ສຶຣເອງ ກອນ ໂຫຈ ເກ໌າະ ເດືອງ ກມັອງ ເຢາະ ກອນ ເດ ອັນ ເດະ ກ໌ນິ ຢັອຫ ດະ ປນຶມ. ເກ໌ີ ມອດ ກມັອງ ຢັອຫ ສຶນຕີກ ເສັຫ ກຶນດູຣ ປນຶມ ໂຫຈ ສຶມເງິຫ ແຢງ ກ໌ູຍ໌ ອັຫ ຣຶງດອງ ເຄືອນ ດະ ລວາງ, ເກ໌ີ ເກ໌າະ ກ໌າ ຣຶງດອງ ກ໌ນິ ເຄືອນ ຣອດ ດະ ກ໌າງ ກອນ ເດ. ກອນ ປຶນສີນ ສຶງມັຫ ອອຣ ຢົງ ເບິ ຢອຣ ສຶງ ເລິ ຫຶຣເຍືອມ ສຶຣເມິ. ກລາຍ ນ່າມ ກອນ ນິ ແນີມ ສຶງ ຢົງ ເດ ຣອດ ເຫິບ, ເກ໌ີ ເກ໌າະ ເຕັຣ ລວງ ເບິຫ ລວງ ຕັລ ຈົນ ຢັອຫ ເປືອດ ລູຍ ເສາະ ຫລຽນ ຫຶງກາມ,  ໂຫຈ ເກ໌າະ ເດືອງ ຫຶງກາມ ກ໌ນິ ກ໌າຍ ຈັອກ ແຕງ ບູຈ ອອຣ ຢົງ ເດ ເອືອກ. ຣອດ ຍາມ ບັຫ ປຶມກ໌ີ, ຢົງ ຈຸ ຽູຣ ດະ ກ໌າງ. ກອນ ເກ໌ີ ເລົາ ສັຫ, “ເອີຍ ຢົງ! ໂອະ ຈີ ບຣັບ ອັນ ເມ ເດະ ເຫມິຫ ແນ່?” ເລົາ ໂຫຈ ເກ໌ີ ເກ໌າະ ມອດ ເຫມືອຣ ມອດ ແຕບ, ມອດ ກມູລ ກໂສງ ບຣອມ ປະ ໂປລງ ບູຈ ອັນ ຢົງ ເດ ເດະ. ແລະ ມ່ອກ ຢົງ ສັຫ, “ຍາມ ເມິ ຢົງ ຫັກ ແມີຍ ຈຸ ເອືອກ ບູຈ ເກ໌າະ  ອັນ ຢົງ ມອດ ໂປລງ ກ໌ີ ຢັອຫ ຈິມ ເສັຫ ມັດ ຕຶມບຣຽງ ໂຫຈ ໂຕດ ເອິມ.” ໂຫຈ ຢົງ ເກ໌າະ ບຣາກ ກອນ ເດ ຽູຣ ຣອດ ດະ ກ໌າງ. ຣອດ ຍາມ ຢົງ ຈຸ ເອືອກ ບູຈ, ເກ໌ີ ເກ໌າະ ເດືອງ ໂປລງ ຢັອຫ ຈິມ ດະ ມັດ ຕຶມບຣຽງ ເຫມືອນ ດົກ ກອນ ເດ ມ່ອກ. ເກ໌ີ ເອືອກ ບູຈ ຈຳ ວີດ ຈຳ ບາຍ໌ ສິຫ ລອຈ ດະ ລິງ ຣຶມລາງ ກ໌າງ. ກມຸນ ເກ໌ີ ເປາະ ກ໌າງ ໄນ່ ອຳ ເນີງ ສັຫ ກ໌ນິ ເມິຫ ໂປລງ ບູຈ, ນາ ເກ໌າະ ເປາະ ໂປລງ ກ໌ນິ ເສັຫ ດະ ຕຶມບຣະ ເພຣືອ ສຳ ຫະ ໂລຈ. ເມືອ ຢົງ ເພຣືອດ ປຶນແດຣັຫ ເຣິຫ ເກ໌າະ ມາຍ໌ ກມຸນ ເດ ສັຫ,  “ໂປລງ ໂອະ ປລັຫ ຄີ ມົນ ມອດ ອູນ ອາຣ ເມິ?” ກມຸນ ແຢັຫ ສັຫ, “ໂອະ ເປາະ ປກ໌ູດ ດະ ຕຶມບຣະ ເພຣືອ.” ຢົງ ເວັຣ ແຢງ ດະ ຕຶມບຣະ ຫນອງ ສລັຫ ລຶງ ບັອຫ ກລອກ. ເກ໌ີ ເກ໌າະ ເດືອງ ບັອຫ ກ໌ນິ ອູນ  ແຕງ ເມິຫ ເຽືອ ປໂດະ ສຶງ ກຶມຫມຸ ອິ ຽັອງ ຈຳ ຣອດ ດະ ຄນິ່ ຽຶມມື.

ຢັດ ໂມຍ ມື ອັອງປັວຍຫ ບຣອງ ອັອງ ໂບກ ຢັອຫ ລົຫ. ອັອງ ປັວຍຫ ແຫດ ອັອງໂບກ ສັຫ, “ອັອງໂບກ ອັອງໂບກ ! ຢັອຫ ອອຣ ອະ ຢັອຫ ລົຫ ເທາະ.” ອັອງໂບກ ແຢັຫ ສັຫ, “ຫະ ບາວ, ໂອະ ຫນອງ ປຶນມັຫ ເສືອງ.” ອັອງ ປັວຍຫ ໄກ໌ ແຫດ ຕຶມເບາະ ສັຫ, “ອັອງໂບກ ອອຣ ອະ ຢັອຫ ລົຫ ເທາະ.” ອັອງໂບກ ໄກ໌ ແຢັຫ ສັຫ, “ຫະ ບາວ, ໂອະ ຫນອງ ປຶກຕົກ ຫອຽຣ.” ໂຫຈ ອັອງປັວຍຫ ໄກ໌ ແຫດ ຕຶມເບາະ ຫຶມເມະ. ອັອງໂບກ ຕັງ ແຢັຫ ສັຫ, “ຢັອຫ ເກ໌າະ ຢັອຫ.” ໂຫຈ ສນາ ເກ໌າະ ອອຣ  ເຢາະ ຢັອຫ. ຍາມ ສນາ ຢັອຫ ຣອດ ດະ ຫຣົງ ມ່ອນ ຈີ ລົຫ, ອັອງປັວຍຫ ເກ໌າະ ຢັອຫ ເຄືອງ ປເຕະ ອັອງອັອງ ແອັງແອັງ ເພືອ ຈີ ລີດ ປຶຣກ໌ະ. ໄນ່ ອັອງໂບກ ເດະ ສຶງ ມອດ ຣຶງໂກະ ຽຳ ກ໌າຍ ບູມ ໂຫຈ ຢັອຫ ລະ ບຣູຈ ເສັຫ ຫລະ ດຣຸ. ເກ໌ີ ບູມ ຢັອຫ ບຣູຈ ຢັອຫ ເຈັນ  ກ໌ລາດ ຽະ ໂຫຈ ເວັຣ ກ໌າຍ ເດັນ ງາຣ, ເກ໌ີ ເດັນ ງາຣ ນ່າມ ເມິ ເດືອ ເກ໌າະ ຫນອງ ຢັດ ກ໌ູຍ໌ ລຶງ ກຕາມ ກ໌ລາຣ ຫລຽນ. ດະ ກຶນສຶດ ອັອງ ໂບກ ເກ໌າະ ເບືອນ ເດ ເດະ ລຶງ ກຕາມ. ໄນ່ ອັອງປັວຍຫ ນາ ຢັອຫ ກຶນດຶງ ປຶຣກ໌ະ ຄີ ຄີ ຫນາຍ ຫນາຍ, ລົຫ ເບືອນ ລຶງ ກະ ລຶງ ຕຶຣເລີຍ ແລະ ເລີນ ເຈັນ ກິຍ໌ ແບມ. ຣອດ ຍາມ ສນາ ຈີ ກ໌າຍ ດະ ກ໌າງ, ອັອງໂບກ ແຢງ ກ໌ູຍ໌ ອັອງປັວຍຫ ເບືອນ ກະ ເບືອນ ຕຶຣເລີຍ ແລະ ເລີນ, ໂຫຈ ອັອງໂບກ ເກ໌າະ ຕຶຣເກ໌ິດ ຈຸ ເລີຈ ເດະ ອັອງປັວຍຫ. ອັອງໂບກ ເກ໌າະ ເລົາ ເຢາະ ອັອງປັວຍຫ ສັຫ, “ອັອງປັວຍຫ ເອີຍ ! ຄຣໍ ອັນ ບາ ຢັອຫ ສຶດ ອະ ເດະ ຫລະ ດຣຸ ກ໌າຍ ຕຽບ ສຶງລົຫ ແດັກ ອິຫ.”ອັອງປັວຍຫ ເກ໌າະ ປລັຫ ແບມ ເດ ອູນ ຫນິ ໂຫຈ ດັຣ ຢັອຫ ສອກ ສຶດ ຫລະ. ນາ ຢັອຫ ຈີ ສຶດ ຫລະ ດາມ ກ໌ເມິ ເກ໌າະ ກ໌ູຍ໌ ອັຫ ແນວ ກລອກ ຢັດ ຕັກ ດະ ຫລະ ດຣຸ ທຶຣນິ, ແລະ ນາ ເກ໌າະ ຕຶຣເກ໌ິດ ສັຫ ເມິຫ ອຽກ ສີມ. ໂຫຈ ນາ ເກ໌າະ ແຫດ ເລົາ ເຢາະ ອັອງໂບກ ສັຫ, “ອັອງໂບກ, ອັອງໂບກ ! ຫລະ ມ່ອນ ຄີ ອຳ ເລິ ເດະ, ເມິຫ ລຶງ ອຽກ ສີມ.” ໂຫຈ ອັອງໂບກ ເກ໌າະ ແຢັຫ ສັຫ, “ຢັອຫ ສອກ ດະ ຽະ ນຶ່ງ ອັຫ ຫລະ ເບລຍ.” ອັອງປັວຍຫ ເກ໌າະ ຢັອຫ ຕາມ ສຶງ ອັອງໂບກ ເລົາ. ໂຫຈ ເປລະ ຫຶມປີຣ ໄກ໌ ຄຣຸກ ສຶນຕັກ ຕຶຣລັອຫ ຣຸງ, ອົມ ຕຶຣລັອຫ ຢັອຫ ຫັຫ ປຶລວະ ຕະ ກັບ ຢະ, ແຕງ ອັນ ສນາ ທຣັນ ແລະ ຕຳ ບຣີງ ຕຳ ຢານ. ໂຫຈ ຢົງ ປຶຣຢອງ ເກ໌າະ ເຣິຫ ສືບ ມາຍ໌ ຕລາ ສັຫ, “ຕລາ ! ແຕງ ເຫມິຫ ເມ ຕັງ ຢັອຫ ປາດ ມັດ ກອນ ໂອະ.” ຕລາ ເກ໌າະ  ແຢັຫ ສັຫ, “ປາດ ອາເດັຫ, ນຳ ກຽອກ ກ໌ນິ ຕີງ ແອບ ໂອະ.” ປຶຣຢອງ ໄກ໌ ຢັອຫ ມາຍ໌ ກຽອກ ສັຫ, “ກຽອກ ! ແຕງ ເຫມິຫ  ເມ ຕັງ ຕີງ ແອບ ຕລາ?” ກຽອກ ແຢັຫ ສັຫ, “ຕີງ ແອບ ອາເດັຫ, ນຳ ເສືອງ ກ໌າຍ ວຽກ ໂອະ.” ປຶຣຢອງ ເກ໌າະ ຢັອຫ ມາຍ໌  ເສືອງ ສັຫ, “ເສືອງ ! ແຕງ ເຫມິຫ ເມ ຕັງ ຢັອຫ ວຽກ ຕູດ ກຽອກ?” ເສືອງ ເກ໌າະ ແຢັຫ ສັຫ, “ວຽກ ອາເດັຫ, ນຳ ດັອຍຫ ເກ໌ີ ກ໌າຍ ຫູຈ ສຶນເດີກ ໂອະ.” ປຶຣຢອງ ໄກ໌ ມາຍ໌ ດັອຍຫ, ໂຫຈ ດັອຍຫ ເກ໌າະ ແຢັຫ ສັຫ, “ຫູຈ ອາເດັຫ ນຳ ມັຣ ເກ໌ີ ກ໌າຍ ສຶງຣຸຫ ຫຶມປູຍ ໂອະ.” ໂຫຈ ປຶຣຢອງ ໄກ໌ ຢັອຫ ມາຍ໌ ມັຣ ສັຫ, “ມັຣ ແຕງ ເຫມິຫ ເມ ຕັງ ຢັອຫ ສຶງຣຸຫ ຫຶມປູຍ ດັອຍຫ?” ມັຣ ເກ໌າະ ແຢັຫ ສັຫ, “ສຶງຣຸຫ ອາເດັຫ ນຳ ກຶນເດຣະ ຽູຣ ສິຈ ຫຶນຕະ ໂອະ.” ປຶຣຢອງ ໄກ໌ ຢັອຫ ມາຍ໌ ກຶນເດຣະ ສັຫ, “ແຕງ ເຫມິຫ ເມ ຕັງ ຽູຣ ສິຈ ຫຶນຕະ ມັຣ?”  ກຶນເດຣະ ແຢັຫ ສັຫ, “ສິຈ ອາເດັຫ ນຳ ຫອຽຣ ຽູຣ ໂງມ ໂອະ.”

ປຶຣຢອງ ໄກ໌ ຢັອຫ ມາຍ໌ ຫອຽຣ ສັຫ, “ຫອຽຣ ! ແຕງ ເຫມິຫ ເມ ຕັງ ຢັອຫ ໂງມ ກຶນເດຣະ.” ຫອຽຣ ແຢັຫ ສັຫ, “ໂງມ ອາເດັຫ ນຳ ໂອະ ທຣັນ ສຶງ ຕະ ກັບ ຢະ ສນາ ຕຳ ບຣີງ ຕຳ ຢານ.” ປຶຣຢອງ ໄກ໌ ມາຍ໌ ຕະ ກັບ ຢະ ສັຫ, “ແຕງ ເຫມິຫ ສບາ ຕັງ ຕຳ ບຣີງ ຕຳ ຢານ.” ສນາ ຕະ ຢະ ເກ໌າະ ແຢັຫ ສັຫ, “ຕຳ ອາເດັຫ, ນຳ ອົມ ຕຶຣລັອຫ ກ໌າຍ ຫັຫ ປຶລວະ ອະ.” ໂຫຈ ປຶຣຢອງ ໄກ໌ ມາຍ໌ ອົມ ຕຶຣລັອຫ ສັຫ, “ແຕງ ເຫມິຫ ເມ ຕັງ ຫັຫ ປຶລວະ ຕະ ກັບ ຢະ.” ອົມ ຕຶຣລັອຫ ເກ໌າະ ແຢັຫ ສັຫ “ຫັຫ ອາເດັຫ ນຳ ເປລະ ຫຶມປີຣ ຄຣຸກ ຽູຣ ດຸຫ ໂອະ.” ປຶຣຢອງ ເກ໌າະ ຢັອຫ ມາຍ໌ ເປລະ ຫຶມປີຣ ສັຫ, “ແຕງ ເຫມິຫ ເມ ຕັງ ຄຣຸກ ຽູຣ ເສັຫ ອົມ ຕຶຣລັອຫ?” ເປລະ ຫຶມປີຣ ເກ໌າະ ແຢັຫ ສັຫ, “ຄຣຸກ ເສັຫ ອາເດັຫ, ນຳ ອັອງໂບກ ເກ໌ີ ດັຣ ຢັອຫ ເບືອຈ ເຽືອງ ໂອະ.” ເມືອ ຫອຽຣ ເມັຈ ເກ໌າະ ເງາະ ໂຫຈ ຕືຣ ຢັອຫ ທຣຶບ ກຶນເດຣະ, ກຶນເດຣະ ໄກ໌ ຕລອຈ ຽູຣ ສິຈ ຫຶນຕະ ມັຣ. ນັງສື ເຫລັມ ກ໌ີ ເມິຫ ຫຶຣເລາະ ຕຶຣດັອຫ ເດະ ຕະ ຢະ ອິ ເງືອນ ນຳ ເຢິ ນຳ ຫຶນນ່າຍ ສຶງ ນໍ ຕຶຣດັອຫ ອັນ ອິ ເນິງ ສັຫ ບາງ ແນວ ເຢາະ ກອນ ກຶມຫມຸ ຫຶນຕຸ ກມູລ ອິ ເກ໌ີຍ ກ໌ູຍ໌ ເກ໌ີຍ ບຶບ ກ໌ນິ ເກີດ ເຄືອນ ເບືອນ ແນວ ກ໌ເມິ. ອັນ ອິ ຫັກ ຈຸ ເນີງ ສັຫ ອັຫ ເຫມິຫ ແນ່ ທີ ເກີດ ເຄືອນ ຢັດ ດະ ກລວງ ເລືອງ ກ໌ີ ເກ໌າະ ຄຣໍ ອັນ ອອຣ ເຢາະ ເດ ອານ. ດຶງນິ ດືມ ສັຫ ບໍ ເກ໌າະ ຈີ ເດະ ຫຶຣເຍືອມ ເສັຫ ອານ, ແລະ ເກ໌າະ ດືມ ສັຫ ເລືອງ ລາວ ດະ ກລວງ ປຶມ ເຫລັມ ກ໌ີ ຈີ ແຕງ ອັນ ບໍ ເບືອນ ຣັບ ປໂຍດ ອຳ ມາກ ເກ໌າະ ແດັກ.

ຄຣໍ ຄອບ ຫຶຣເຍືອມ ທີ ບໍ ອອຣ ເຢາະ ເດ ອານ. ອັຫ ຈຶມເບຣາະ ໂມຍ ກ໌ົນ ຢົງ ມະ ເດະ ສນາ ສຳ ຫານ ເປິຫ ໂລຈ, ຫນອງ ອັຫ ລຶງ ຕະ ກຶນໂມຍ ກ໌ົນ ເທົາ ສຶຣເມິ. ຢັດ ໂມຍ ມື ສນາ ອອຣ ເຢາະ ກລຳ ຕະ ຈີ ຢັອຫ ປລັຫ ປິຈ ດະ ບຣິ, ໄນ່ ຍາມ ສນາ ພວມ ຢັອຫ ຣອດ ຕຶຣດິ ງອຣ ເກ໌າະ ບຶບ ກອນ ສີມ ຢັດ ດະ ຫຶມປູຍ. ສນາ ອອຣ ເຢາະ ເດ ຈັອກ ໂຫຈ ກອນ ສີມ ກ໌ນິ ອາງ ຕນັອຫ ແຣີວແອີວ.

ຕະ ສນາ ເລົາ ສັຫ “ແຢງ ອິຫ! ຍາມ ສບາ ຫນອງ ແຍະ, ສບາ ເກ໌າະ ຢາມ ແຣີວແອີວ ເຫມືອນ ດົກ ກອນ ສີມ ກ໌ີ ແນິ່ ໂຫຈ ອິ ເກ໌າະ ມອດ ສຶງມັຫ ເສັຫ ດະ ຕນັອຫ ອັນ ສບາ ເບິ.” ສນາ ມາຍ໌ ຕະ ເດ ສັຫ, “ສເມິ ອົຫ ຕະ?” ຕະ ແຢັຫ ສັຫ, “ສເມິ ອາເດັຫ ! ”  ໂຫຈ ສນາ ໄກ໌ ກລຳ ຕະ ເດ ເວັຣ ກ໌າຍ ອູນ ດະ ກ໌າງ.

ຢັດ ໂມຍ ມື ສນາ ອອຣ ເຢາະ ເດ ຢັອຫ ແຕງ ວຽກ. ຕະ ສນາ ຢັດ ດະ ກ໌າງ ເກາະ ເກ໌າະ ຕຶຣເກ໌ິດ ຈຸ ມູມ ອົມ ດະ  ສລຸງ ອົມ ວາງ ປອງ ວາງ ເຣີຍ. ເລົາ ໂຫຈ ຕະ ເກ໌າະ ເດືອງ ຕົງ ອົມ ບຶຣ ຢັອຫ ປຸຫ ກຶມປົງ ເດ ດະ ອົມ, ດະ ຈມັ່ນ ຍາມ ເກ໌ີ ພວມ ປຸຫ ຫນິ  ແນິ່ ເກ໌າະ ອັຫ ປຶຣຢອງ ຫລຽນ ມັຫ ເກ໌ີ. ຍາມ ສນາ ກ໌າຍ ຣອດ ເກ໌າະ ອອຣ ເຢາະ ຢັອຫ ລະ ສອກ ຕະ ເດ ອາຣ ເມິ ເກ໌າະ ອຳ ບຶບ, ເຈັນ ຢັອຫ ຣອດ ດະ ຫຣົງ ອົມ.  ເຫຣິງ ສນາ ກ໌ູຍ໌ ແກ໌ລີກ ສຣີລ ທີ ຕະ ສນາ ເສັຫ ອົມ ບຶຣ ກ໌ນິ ຫຶຣໂລຍ ຢັດ ດະ ລິງ ສລຸງ ອົມ ເກ໌ວັຣເກ໌ວັຣ. ສນາ ຕັງ  ຕຶຣເກ໌ິດ ແມີຍ ສັຫ ເທຣາະ ຈີ ເມິຫ ປຶຣຢອງ ຫລຽນ ມັຫ ຕະ ເດະ ເດ. ສນາ ຕັງ ອອຣ ເຢາະ ເດ ກ໌າຍ ດະ ກ໌າງ ເດືອງ ກ໌ລາງ ກ໌າຍ  ປອກ ແຕງ ປູນ ອັນ ມາກ ໂຫຈ ຢັອຫ ເບຣີຍ ເສັຫ ດະ ສລຸງ ອົມ ວາງ ປອງ ວາງ ເຣີຍ. ເມືອ ກ໌າຍ ຣອດ ດະ ກ໌າງ ສນາ ເກ໌າະ ອອຣ ເຢາະ ເດ ປັນ ມູນມັງ ເດະ ຕະ. ເກ໌ີ ເມິຫ ຕາຍ ເດະ ເມາະ ສຣີລ, ເກ໌ີ ເມິຫ ແຫມ ເດະ ຢັ່ງ ສຣີລ. ໂຫຈ ຕາຍ ເກ໌ີ ເລົາ ສັຫ, “ອັນ ອະ ຢັອຫ ງອຣ ເມິ ງອຣ ເດ. ຢັອຫ ບຶບ ກຶມຫມຸ ເດະ ກຶມຫມຸ, ບຶບ ຫວະ ບຶບ ຊາງ ເດະ ຫວະ ເດະ ຊາງ.”

ເລົາ ໂຫຈ ສນາ ເກ໌າະ ສຶມບຣາດ ເຢາະ ເດ ຢັອຫ ງອຣ ເມິ ງອຣ ເດ. ເກ໌ີ ເມິຫ ແຫມ ຢັອຫ ບຶບ ຫວະ ເກ໌າະ ເດະ ຫວະ ແຕງ ກຶມບຣະ ສຶຣເມິ ອັຫ ໂມຍ ມື ກຶມບຣະ ແຫມ ກ໌ນິ ມອດ ຢັ່ງ ສຣີລ ຢັອຫ ໄຕ ຫລະ ຕຶມບຣິ ດະ ເຫຣະ. ຍາມ ກ໌ນິ ຕາຍ ເກ໌ີ ກ໌າຍ ຈີ ເຫິບ ແຫມ ເດະ ເດ, ໄນ່ ອຳ ທັນ ລຶງເຽີງ ເກ໌ີ ກ໌າຍ ບຶບ ຫວະ ກ໌ອກ ຢັ່ງ ສຣີລ ຢັດ ໄຕ ຫລະ ຕຶມບຣິ ຫນິ.

ຕາຍ ເກ໌ີ ອຳ ເນີງ ສັຫ ຫວະ ກ໌ນິ ເມິຫ ກຶມບຣະ ແຫມ ເດະ ເດ, ເກ໌ີ ເດືອງ ກ໌ລາງ ຫວັດ ກຶມປົງ ຫວະ ກ໌ນິ ຫານ  ໂຫຈ ມອດ ຢັ່ງ ສຣີລ ກ໌ນິ ອັຣກ໌າຍ ດະ ກ໌າງ ແຫມ ເດະ ເດ. ແຫມ ເກ໌ີ ເລົາ ສັຫ, “ອານິ ກຶມບຣະ ໂອະ ເດືອງ ຢັ່ງ ສຣີລ ຢັອຫ ໄຕ ຫລະ ຕຶມບຣິ ເງືອນ ສຣວດ ໄນ ໂຫຈ ອຳ ດະ ກ໌າຍ ຣອດ ນ່າມ ເກິ.” ເກ໌ີ ຢັດ ເກາະ ເຫຣິງ.

ຕາຍ ເກ໌ີ ເລົາ ສັຫ, “ເມັ່ຈ ອຳ ເມິຫ ຫວະ ເຢາະ ໂອະ ກ໌ູຍ໌ ກ໌ອກ ຢັ່ງ ສຣີລ ຢັດ ໄຕ ຫລະ ຕຶມບຣິ ໄນ ອົຫ! ໂອະ ເດືອງ ກ໌ລາງ ຫວັດ ຫານ ແລວ. ນິ ໂອະ ມອດ ຢັ່ງ ອັຣກ໌າຍ ຫວັກ ອູນ ຫນິ.” ແຫມ ເກ໌ີ ເດືອງ ຢັ່ງ ກ໌ນິ ກ໌າຍ ແຢງ ເກ໌າະ ເມິຫ ຢັ່ງ ກຶມບຣະ ເດ ສຶຣເມິ. ແຫມ ເກ໌ີ ຈຸ ຫຶຣເຍືອມ ເຢາະ ຕາຍ ສຶຣເມິ ສຶງ ເກ໌ີ ພານ  ກຶມບຣະ ເດ ປິຈ. ສິ ຕໍ ຢັອຫ ແຫມ ເກ໌ີ ຢັອຫ ບຶບ ຫຶນຕຸ ຫຶນເດຣີຍ, ເກ໌ີ ເກ໌າະ ສຶມບັດ ຕູດ ສອອງ ທຶບ ອູນ ໂຫຈ ເວັຣ ກ໌າຍ ມ່ອກ ຕາຍ ເດ ເດະ ສັຫ, “ຕາຍ ! ໂອະ ຢັອຫ ບຶບ ຫຶມປູຍ ເສືອງ ບຣິ, ເມ ຢັອຫ ປິຍ໌ ເອິມ. ອັນ ເມ ຢັອຫ ກ໌ູຍ໌ ຫຶມບຶຣ ປກ໌ຸຍຫ ປກ໌ຸຍຫ ເກ໌າະ ຫະ ບາວ ປິຍ໌, ໄນ່ ອັນ ເມ ຢັອຫ ກ໌ຣຶບ ເລີຍ ເອິມ.”

ຕາຍ ຢັອຫ ກ໌ູຍ໌ ຫຶມບຶຣ ປກ໌ຸຍຫ ປກ໌ຸຍຫ ສເມິ, ເກ໌ີ ເກ໌າະ ຍຶນໂຫກ ຢັອຫ ກ໌ຣຶບ ໂຫຈ ເກ໌າະ ຄຣຸກ ກ໌ູດ ຫຶນຕຸ ຫຶນເດຣີຍ. ແຫມ ເກ໌ີ ກ໌າຍ ຈີ ເດະ ກຶມບຣະ ຕາຍ, ໄນ່ ນາ ສຶຣອັອຫ ອຳ ກ໌ຸ ອຳ ຈຸ ເດະ. ຕາຍ ເກ໌ີ ອັຫ ເສາະ ແບຈ ໂມຍ ໂຕ, ເສາະ ໂຕ ກ໌ນິ ຢັອຫ ລະ ຄອດ ສອກ ຫໂອຍ ເຈົາ ເດ. ດະ ກຶນສຶດ ເກ໌າະ ຢັອຫ ບຶບ ເຈົາ ເດ ຄຣຸກ ຢັດ ກລວງ ຫຶນຕຸ ຫຶນເດຣີຍ.

ເສາະ ແບຈ ເກ໌າະ ກວາລ “ແຄວັຫ ແຄວັຫ.” ນຳ ເຈົາ ເກ໌ີ ເມັຈ ສຽງ ເສາະ ກວາລ ເກ໌ີ ເກ໌າະ ແຫດ ມາຍ໌ ສັຫ, “ກ໌ນິ ເມິຫ ເສາະ ແບຈ ອາເດັຫ?” ເສາະ ແບຈ ແຢັຫ ສັຫ “ເມິຫ ອາເດັຫ! ເມິຫ ໂອະ ໂຫຈ ເກ໌ີ ເລົາ ເຢາະ ເສາະ ແບຈ ກ໌ນິ ອັນ ກ໌າຍ ເດືອງ ສຶງມັຫ ສຶງເອືອກ ກ໌າຍ ສຣົງ ເດ ເບິ, ແລະ ມ່ອກ ອັນ ເສາະ ກ໌ນິ ຢັອຫ ກັດ ຕູດ ຣຫາງ ກ໌າຍ ກຶມຫຣຸກ ອັນ ເກ໌ີ ເດະ ແນ່. ເສາະ ເກ໌າະ ແຕງ ເຫມືອນ ເຈົາ ເດ ມ່ອກ. ເກ໌ີ ແຕງ ເດ ເດະ ປີ ກັບ ໂຫຣງ ໂຫຈ ປຸງ ສຽງ ມວນ ດອມ ສຶຣເມິ ຈົນ ຢະ ຫມຸກ, ຫັອຍຫ, ດັອຍຫ, ຕແງນ, ສີມ ສຣົຫ, ສີມ ທຣາງ ສຳ ຄຣັອຫ ແຄຣັຫ ເຢາະ ເດ ກ໌າຍ ຫຶມແຍັງ. ເກ໌ີ ເລົາ ເຢາະ ໂຕ ທຶຣນິ ສັຫ, “ອັນ ບໍ ຈຸ ຫຶມແຍັງ ຕຶມເບາະ ເກ໌າະ ອັນ ບໍ ຄຣັອຫ ແຄຣັຫ ເຢາະ ກ໌າຍ ທຣຶບ ໂລຣ ຣຫາງ ຈຳ ດູຈ ຽູຣ ຣອດ ມ່ອນ ໂອະ ຢັດ, ໂຫຈ ໂອະ ຈີ ກຶມບັນ ໂລຣ ຣຫາງ ກ໌ນິ ເຄືອນ ແລະ ຈີ ເດືອງ ປີ ກັບ ໂຫຣງ ອັນ ບໍ ເດະ. ນໍ ເກ໌າະ ຄຣັອຫ ແຄຣັຫ ເຢາະ ເດ ກ໌າຍ ທຣຶບ ໂລຣ ຣຫາງ ຈຳ ດູຈ ຽູຣ ຣອດ ມ່ອນ ເກ໌ີ ຢັດ, ໂຫຈ ເກ໌ີ ເກ໌າະ ກຶມບັນ ໂລຣ ຣຫາງ ກ໌ນິ ຫລຽນ ຈາກ ຫຶນຕຸ ຫຶນເດຣີຍ. ໂຫຈ ເກ໌ີ ເກ໌າະ ເດືອງ ປີ ເດືອງ ໂຫຣງ ກ໌ນິ ກ໌າຍ ລັງລັງ ຕຶຣ ອັນ ເຢາະ ນໍ, ຢອຣ ສັຫ ນໍ ອັຫ ມາກ ໂຕ. ໂຕ ຫຶງກູລແລັກ ເບືອນ ເດະ ມ່ອນ ຫຶນຕາກ, ກຶຣວາງ ເບືອນ ເດະ ມ່ອນ ຫຶນຕຸ ປຶນປລີລ, ຕກັນ ເບືອນ ເດະ ໂຫຣງ.

ໂຫຣງ ເດະ ຕກັນ ກ໌ນິ ສີມ ຕບັຫ ໄກ໌ ມາຍ໌ ຈີ ຢື່ມ, ໄນ່ ຕກັນ ອຳ ຈຸ ອັນ ຢອຣ ສັຫ ເງາະ ເກ໌ີ ຈີ ອັຣດຸ. ໂຫຈ ສີມ ຕບັຫ ເກ໌າະ ເລົາ ເຢາະ ຕກັນ ສັຫ, “ອັນ ເມ ເງາະ ໂອະ ຈີ ອັຣດຸ ເກ໌າະ ອັນ ເມ ເດືອງ ກ໌ວລ ກ໌າຍ ປຶງກ໌ູບ ໂອະ ອູນ.” ຕກັນ ເກ໌າະ ອັນ ສີມ ຕບັຫ ຢື່ມ ໂຫຣງ ເດະ ເດ ໂຫຈ ມອດ ກ໌ວລ ກ໌າຍ ປຶງກ໌ູບ ອູນ. ສີມ ຕບັຫ ປັດ ໂຫຣງ ໂຫຈ ຕົກ ກ໌ວລ ກ໌ນິ ກລັອກ ກລັອກ. ຕກັນ ເມັຈ ສຽງ ສີມ ຕບັຫ ຕົກ ກ໌ວລ, ເກ໌ີ ມາຍ໌ ສັຫ, “ເອັຫ ! ..ເມ ຕົກ ກ໌ວລ ອາເດັຫ?” ສີມ ຕບັຫ ແຢັຫ ສັຫ, “ອຳ ! ໂອະ ກ໌ິຫ ກ໌າງ ໂຫຣງ.” ເກ໌ີ ຢັດ ຕົກ ກ໌ວລ ກ໌ນິ ຈຳ ຫລຸຫ ໂຫຈ ມອດ ໂຫຣງ ຕືຣ ດຸ. ຕກັນ ດັຣ ແຫັຈ ອຳ ກຶດ ເກ໌າະ ເລີຍ ເດັນ ຢາມ ກຶນຕັຫ ບລຸ ເດະ ເດ ຈົນ ສຳ ແຍຣ ແລະ ຢາມ ມັດ ຈົນ ສຳ ຣຶບເຢບ.

ຕໍ ຢັອຫ ສີມ ທຣາງ ໄກ໌ ມາຍ໌ ຢື່ມ ໂຫຣງ ເຢາະ ສີມ ຕບັຫ, ໄນ່ ເກ໌ີ ເກ໌າະ ອຳ ຈຸ ອັນ ຢື່ມ. ສີມ ທຣາງ ເກ໌າະ ເລົາ ເຢາະ ສີມ ຕບັຫ ສັຫ,  ອັນ ເມ ເງາະ ໂອະ ຈີ ອັຣດຸ ເກ໌າະ ອັນ ເມ ກຶມບັນ ດະ ລຶງດອງ ໂອະ ຄີ.” ສີມ ຕບັຫ ເກ໌າະ ອັນ ສີມ ທຣາງ ຢື່ມ ໂຫຈ ເກ໌າະ ກຶມບັນ ລຶງດອງ ສີມ ທຣາງ ກ໌ນິ. ເລືອງ ກ໌ີ ມ່ອກ ອັນ ອິ ເນີງ ຣັກ ຕາຍ ຣັກ ແຫມ ເດ, ເບືອນ ເນີງ ເລືອງ ເດະ ໂຕ ດະ ບຣິ ທີ ອິ ກ໌ູຍ໌ ຄນິ່ ຽຶມ ມື, ແລະ ຫນອງ ເຕືອນ ອັນ ອິ ອັຫ ສຕິ ລວັງ ລັອຫ ອຳ ເສືອ ຫຶຣເລາະ ບຣຽງ ງາຍ.

ຄຣໍ ອັນ ກຶມຫມຸ ອິ ຣັກ ເຢາະ, ເມິຫ ໂມຍ ກລອງ ໂມຍ ຫຶຣເຍືອມ ແລະ ຢົກ ໂທດ ອັນ ເຢາະ ເດະ ເອິມ

ສີມ ທຣາງ ເກ໌າະ ປັດ ໂຫຣງ ປຶນເນີຍ໌ ສີມ ຕບັຫ ຢັອຫຢັອຫ ກ໌າຍກ໌າຍ ໂຫຈ ມອດ ໂຫຣງ ກ໌ນິ ຕືຣ ຢັອຫ ດະ ຽົງ ສຶຣເມິ. ສີມ ຕບັຫ ຕຶຣ ແຫັຈ ສີມ ທຣາງ ອຳ ກຶດ ຢອຣ ສັຫ ສີມ ຕບັຫ ຕືຣ ອຳ ຽົງ. ດະ ກຶນສຶດ ໂຫຣງ ເກ໌າະ ເມິຫ ເດະ ສີມ ທຣາງ, ດຶງນິ ຍາມ ທຣາງ ຕືຣ ຈີ ເມັຈ ສຽງ ຣຶງຫືງ ຫຶງກືລ ຫຶງກືລ ມວນ ສຶຣເມິ. ນຳ ເຢິ ເງືອນ ເຫຣິງ ບຣຽງ ເລົາ ສັຫ “ຫຶນເຕືອຣ ນິ ຊາຍ ແຕງ ເບືອນ ບາຣ ແນວ, ໂມຍ ແນວ ແຕງ ເຫມືອນ ສີມ ແລະ ໂມຍ ແນວ ແຕງ ເຫມືອນ ກເນະ.”

ຫຶນເຕືອຣ ເມິຫ ໂຕ ທີ ກ໌ຣານ ແລະ ເກ໌ີ ຽໍ ຢັອຫ ຄຣໍ ອາໄສ ຢັດ ບຣອມ ໂຕ ສຶງບັງ. ອັຫ ໂມຍ ມື ເກ໌ີ ເກ໌າະ ຢັອຫ ຄຣໍ ຢັດ ບຣອມ ກເນະ, ໂຫຈ ກເນະ ເກ໌າະ ຕຶຣແນມ ແລະ ຍອມ ອັນ ເກ໌ີ ຢັດ ບຣອມຢັດ ເຫຣິງ ຕໍ ເຫຣິງ ກເນະ ເກ໌າະ ມ່ອກ ເລົາ ອັນ ເກ໌ີ ແຕງ ຫຶນຕຸ ແລະ ຍາຍ ຢັອຫ ຢັດ ບູດເດ.

ກເນະ ເລົາ ສັຫ “ແຢະ ເອີຍ, ອັນ ເມ ແຕງ ຫຶນຕຸ ຢັດ ບູດເດ ໂຄະ, ໂອະ ຈີ ຢັດ ບູດເດ ແລະ ອະ ຕາງ ກ໌ົນ ຕາງ ສອກ ເບິ.” ຈາກ ກ໌ນິ ຫຶນເຕືອຣ ເກ໌າະ ຕືຣ ດຸ ແລະ ເກ໌ີ ເກ໌າະ ຢັອຫ ບຶບ ສີມ, ໂຫຈ ເລົາ ສັຫ, “ ໂອ ແຢະ ສີມ ເອີຍ! ໂອະ ຄຣໍ ຢັດ ບຣອມ ບໍ ແນ່ ເບືອນ ເບາະ, ຢອຣ ສັຫ ໂອະ ອຳ ເມິຫ ກເນະ ໂອະ ເມິຫ ສີມ.” ໂຫຈ ສີມ ເກ໌າະ ເລົາ ສັຫ, “ອື, ຢັດ ເກ໌າະ ຢັດ.” ເກ໌ີ ຕືຣ ຢັອຫ ຕລອດ ລງິຍ໌ ເຫມິ ເກ໌າະ ດຶມ ຫນິ, ເກ໌ີ ຽໍ ດຶມ ຢັດ ດະ ລົງ ສອອງ ລື ດະ ທຳ. ແນວ ເກ໌ີ ດຶມ ກ໌ນິ ເກ໌ີ ເກ໌າະ ເດະ ລຶງ ຕິ ເດ ເຄາະ ປຶຣຫມັນ ຢັດ ດະ ລົງ ສອອງ ລື ດະ ທຳ, ແລະ ເດະ ກຶມປົງ ປຽູຣ ອາຣ ປເຕະ ຈຳ ຣອດ ດະ ຽຶມ ມື ກ໌ີ. ຫຶນເຕືອຣ ອຳ ໄບ ເນີງ ແນວ ເມິ ຈີ ແຕງ, ຕຶຣເກ໌ິດ ຈີ ເວັຣ ກ໌າຍ ຢັດ ເຢາະ ກເນະ ເດ ເກ໌າະ ໄຫ ຢັດ ແລວ ແລະ  ກເນະ ເກ໌າະ ໄຫ ປດຸ ເດ ແລວ, ເກ໌ີ ອຳ ໄບ ເນີງ ແນວ ເມິ ຈີ ຕຶຣເກ໌ິດ ເມິຫ ສຶງ ຕືຣ ລະລະ ເດ ປະ ນິ. ຕາມ ງອຣ ທີ ສແກ໌ບ ສແກ໌ບ ໂມຍ ເສັນ ງອຣ ທີ ຢັອຫ ຈໍຣໍ ກຸງ ກ໌າງ ອາຣ ຕວີງ ເຄດ ນອກ, ອັຫ ລົດ ເມ ໂມຍ ຄັນ ພວມ ດັຣ ຢັອຫ ສຣົງ ກ໌ົນ ຕາມ ແຕ ລະ ກຸງ. ດຸຫ ກ໌ົນ ອຳ ເລົາ ຈີ ເມິຫ ກ໌ົນ ເທົາ, ກອນ ແຍະ ລື ກອນ ຫນຶມ ທີ ຢັດ ດະ ກລວງ ລົດ ເກ໌າະ ເຫມືອນ ກ໌ົນ ຟາລັງ ເດ ໂລຈ, ຢອຣ ສັຫ ບັອຫ ຕັກ ເກ໌ລິ ແຕງ ອັນ ກຶມປົງ ນໍ ຢິມ. ຢັດ ແດັກ ບັອຫ ທີ ຫຶລດັດ ເກ໌າະ ຫຶງກ໌ອຍ ລາຈ ຢັອຫ, ແລະ ເກ໌າະ ກ໌ູຍ໌ ຈຶມກຶນ ໂມຍ ກ໌ົນ ຍາງ ຫລຽນ ຈາກ ລົດ, ບຣອມ ປະ ຈັບ ເຄຣືອງ ຣຶງກ໌ົຫ ຣຶງເກ໌ດ ຍາງ ກ໌າຍ ດະ ກ໌າງ ເດະ ນາ. ກອນ ແຍະ ທີ ຢັດ ດະ ຕວີງ ກ໌ນິ ນໍ ເກ໌າະ ອອຣ ເຢາະ ດະ ກລວງ ກຸງ ວຽງໄສ, ອັຫ ກອນ ແຍະ ຈຶມກຶນ ໂມຍ ກ໌ົນ ສຶງເມິຫ *ດວງຈັນ.*

 ເມິຫ ກ໌ົນ ທຸກ ຍາກ. ຢົງ ມະ ເດະ ນາ ເມິຫ ກ໌ົນ ເອິຫ ເຫຣະ ເອິຫ ທິນ ຫຶມເມັ່ຈ ຢົງ ເດະ ນາ ເກ໌າະ ຢັອຫ ລະ ຈາງ ຣັຫ ສລີ ບຣຽງ, ຢັອຫ ເລືອຍ ສອອງ ແລະ ສອກ ຣຶນຽົຫ ດະ ບຣິ ຢັອຫ ເຕັຈ ອັນ ເຢາະ ມະ ຄາ ເດະ. ສວນ ມະ ເດະ ນາ ເກ໌າະ ຢັອຫ ແຕງ ວຽກ ດະ ເຫຣະ ດະ ທິນ, ຽຶມ ມື ດວງຈັນ ຕອງ ເບືອນ ເດ ເຣິຫ ເງືອນ ສຣວດ ເພືອ ຽອຍ ມະ ແຕງ ວຽກ ກ໌າງ.ເດ ດັຣ ຢັອຫ ສຶມດອດ, ບຣອມ ປະ ແຫດ ເລົາ ສັຫ “ເປີຍ ຈັນ ກ໌າຍ ແລວ, ເປີຍ ຈັນ ກ໌າຍ ແລວ.”

ດຸຫ ກ໌ົນ ດະ ກລວງ ກຸງ ເກ໌າະ ຈຶຣເງີນ ແຢງ, ບາງ ກ໌ົນ ເກ໌າະ ມາຍ໌ ສັຫ “ເມິຫ ເມິ ຣອດ ດະ ກຸງ ເດ?” “ເກ໌າະ ເມິຫ ດວງຈັນ ກອນ ຢົງ ຄຳ ມະ ຄຳ ອາເດັຫ ! ເມັ່ຈ ບາ ອຳ ໄບ ຈື ນາ ອົຫ ! ”, “ເມິຫ ຢະ ດວງຈັນ ກອນ ຫນຶມ ທີ ເບລຍ ລືນ ບຣຽງ ດະ ກຸງ ເດ ນິ ອົຫ ! ອາ ນິ ລະ ເຫມືອນ ກ໌ົນ ມານ ກອນ.”

 ເມິຫ ຈຶມກຶນ ທີ ເບລຍ ລືນ ບຣຽງ ຢັດ ດະ ກຸງ ກ໌ນິ, ໄນ່ ຄນິ່ ນາ ມານ ກອນ ໂດຍ ທີ ນາ ອຳ ດະ ເດະ ເກ໌ລະ. ແຕງ ເຫມິຫ ນາ ຕັງ ມານ ກອນ ໂດຍ ທີ ອຳ ດະ ອັຫ ເກ໌ລະ? ເດ ຈີ ກ໌າຍ ວຶລ ແຢງ ສີວິດ ເດະ ຈຶມກຶນ ສຶງເມິຫ ດວງຈັນ.

ສຽງ ແກ ລົດ ອຶຍຫ ເມືອ ເລັຫ ຈີ ຣອດ ດະ ກຸງ, ຍອນ ອັຫ ເສືອງ ໂຕ ແຍະ ຫຽງ ດັຣ ຢັອຫ ດັຣ ກ໌າຍ ດະ ເຢຣ ງອຣ, ຫຶມເມັ່ຈ ເກ໌າະ ເມິຫ ປັດ ລື ແບະ ທີ ຫມຸ ກຸງ ຫມຸ ກ໌າງ ນໍ ລຽງ ອູນ.

ກອນ ແຍະ ປະ ຈຶມກຶນ ຈຶມເບຣາະ ອອຣ ເຢາະ ດັຣ ຕຸກຣຸກ ຕຶງຫອຍ ດະ ກຶນຕີງ ກຸງ. ລົດ ເມ ຄັນ ຫມັງ ຫມັງ ແລະ ຕຶມບົຫ ຕຶມໂບລ ລຶງ ເຄຣືອງ ດັຣ ກ໌າຍ ຈອດ ດະ ເຢຣ ງອຣ. ແຣງ ເດະ ລົດ ເມ ແຕງ ອັນ ບັອຫ ຫຶລດັດ ເຄືອນ ລິຫ ຕວີງ ກ໌ນິ ເຈັນ ໄບ ກ໌ູຍ໌ ເຫມິຫ. ດວງຈັນ ອັຫ ຕາຍ ແຫມ ປະ ໂລຈ 5 ກ໌ົນ, ນາ ເມິຫ ກ໌ົນ ທີ ກບາຣ, ຕາຍ ເດະ ນາ ສຶງເມິຫ ຄຳຫັກ, ແລະ ນາ ອັຫ ແຫມ 3 ກ໌ົນ. ສຳລັບ ຕາຍ ເດະ ນາ ຢັອຫ ແຕງ ຕຫານ ແລະ ເບືອນ ເດ ເດະ ກຶມບຣະ ໂຫຈ ເກ໌າະ ຽູຣ ກ໌າງ ຢັອຫ ຢັດ ບຣອມ ກຶມບຣະ. ອັນ ມື ກ໌ເມິ ມະ ນາ ອຳ ຢັດ ດະ ກ໌າງ, ດວງຈັນ ເກ໌າະ ຕອງ ເບືອນ ແຕງ ວຽກ ກ໌າງ ຽຶມ ແນວ ແດນ ມະ, ແລະ ອັນ ມື ກ໌ເມິ ນາ ພັກ ໂຫງຫຽນ, ນາ ເກ໌າະ ຈີ ຢັອຫ ຽອຍ ມະ ແຕງ ວຽກ ດະ ເຫຣະ ດະ ທິນ. ອັຫ ໂມຍ ມື ຢົງ ເດະ ດວງຈັນ ຢັອຫ ແຕງ ວຽກ, ນໍ ອອຣ ເຢາະ ເດ ເວືອຍຫ ສອອງ ເພືອ ຈີ ອັນ ເກ໌ີ ເລືອຍ ສຶມມ່າຍ, ແລະ ສອອງ ຕລອຈ ຽູຣ ຍັກ ປລອງ ຢົງ ເດະ ນາ.

ສອອງ ທີ ກຕຳ ແຕງ ອັນ ປລອງ ເດະ ຢົງ ນາ ຕຶລປັກ, ດຶງນິ ຢົງ ນາ ຕັງ ອຳ ໄບ ເບືອນ ເດ ຢັອຫ ສອກ ກມູລ, ແຫງ ແຕງ ອັນ ຄອບ ຄົວ ເດະ ນໍ ທຸກ ຍາກ ເຄືອນ ຕຶມເບາະ. ມະ ນາ ຕອງ ຢັດ ດະ ກ໌າງ ເພືອ ແຢງ ຢົງ, ອັຫ ບາງ ມື ດວງຈັນ ເກ໌າະ ອຳ ເບືອນ ຢັອຫ ໂຫງຫຽນ, ຢອຣ ຕອງ ແຕງ ວຽກ ແດນ ມະ. ແລະ ແຕງ ອັນ ການ ຫຽນ ເດະ ນາ ອຳ ກຶດ ບຣຽງ, ແຕງ ອັນ ນາ ປຶງກ໌ະ ທີ ຈີ ຢັອຫ ຫຽນ. ຈາກ ກ໌ນິ ນາ ເກ໌າະ ຫລຽນ ໂຫງຫຽນ, ເພືອ ຈີ ອັຫ ເວລາ ຽອຍ ມະ ແຕງ ວຽກ ມາກ ເຄືອນ.ຫຽນ ຣອດ ກຶນຫອງ ປໍ 4. ກຶນຫນິ ທີ ນາ ຫລຽນ ແລວ, ວຽກ ເດະ ນາ ເກ໌າະ ເມິຫ, ຽອຍ ມະ ແຕງ ວຽກ ດະ ເຫຣະ, ສອກ ສຶງເບິ ສຶງມັຫ ແລະ ຢັອຫ ລະ ສອກ ຈາງ.

ອັນ ຫັກ ອັຫ ກ໌ົນ ຈາງ, ນາ ເກ໌າະ ຈີ ຢັອຫ ຈາງ, ເພືອ ຈີ ອັຫ ກມູລ ແດັກ ກອຈ ພໍ ອັຫ ສຶງ ແລກ ບລິກ ແລກ ຫມາຣ ລື ແນວ ທີ ເກ໌ີ ຈຳເປັນ ດະ ການ ຢັດ ມັຫ ແຕລະ ມື, ບາງ ມື ນໍ ເກ໌າະ ອຳ ອັຫ ເຫມິຫ ຈີ ມັຫ, ຫນອງ ອັຫ ມັຫ ຕັກ ແອັບ ແດັກ, ກ໌ຣຸຍຫ ກ໌ຣຸຍຫ ອັນ ແຫມ ນາ ເບິ. ເຢາະ ກ໌ູ ເດະ ນາ ທີ ອັຫ ອາຍຸ ນ່າມ ເຢາະ, ນໍ ເກ໌າະ ອອຣ ເຢາະ ເດ ກ໌າຍ ລະ ເຢາະ ນາ, ເດະ ເຄຣືອງ ເບລຍ ແລະ ອັຫ ກມູລ ຈາຍ. ຢອຣ ຫຶຣເລາະ ແຕກ ຕາງ ເຢາະ ເລືອງ ທານະ, ແຕງ ອັນ ດວງຈັນ ປຶງກ໌ະ ເຢາະ ປຶງກ໌ະ ກ໌ູ.

ຈຶມກຶນ ອາຍຸ 14 ນຶມ, ຕອງ ແຕງ ວຽກ ຽຶມ ແນວ ທີ ສາມາດ ແຕງ ເບືອນ, ແລະ ບາງ ເດືອ ນາ ຕອງ ແຕງ ວຽກ ທີ ຈຶມກຶນ ກອນ ຫນຶມ ກ໌ົນ ກ໌ບັງ ບຣຽງ ອຳ ແຕງ, ເພືອ ແຕງ ອັນ ຄອບ ຄົວ ພໍ ອັຫ ເບິ ອັຫ ມັຫ.  ເມິຫ ກອນ ຫນຶມ ທີ ເນິງ ວຽກ ເນີງ ງານ, ຽໍ ຽອຍ ບຣຽງ ກ໌ົນ ກ໌ບັງ ທິ ທຸກ ລຶມມ່າກ ເຫມືອນ ເຢາະ, ອັຫ ນິ ໄສ ບຣອມ ປະ ອັຫ ຫຶຣເຍືອມ ເລິ. ຢອຣ ນາ ເມິຫ ກ໌ົນ ທີ ເນີງ ວຽກ ເນີງ ງານ ທັງ ໄກ໌ ເມິຫ ກ໌ົນ ເບລຍ ແນ່, ດຶງນິ ອຳ ເລົາ ຈີ ເມິຫ ເມິ ດະ ກຸງ ວຽງໄສ ເມິ ເກ໌າະ ຣັກ ນາ. ຽຶມ ປເສືອມ ອັຫ ຈຶມເບຣາະ ມາກ ກ໌ົນ ກ໌າຍ ລະ ເຢາະ ນາ, ແລະ ຢອຣ ນາ ເມິຫ ກ໌ົນ ເບລຍ ຕັງ ອັຫ ຈຶມເບຣາະ ມາກ ກ໌ົນ ກ໌ຸ ນາ. ອັຫ ໂມຍ ມື ຍາມ ທີ ນາ ພວມ ແຕງ ວຽກ ກ໌າງ ກ໌ນິ, ຢັດ ຕາມ ຢັດ ເກ໌າະ ສເລີກ ຣອດ ກອນ ແຍະ ໂມຍ ກ໌ົນ ກ໌າຍ ຈໍຣໍ ນາ ໂຫຈ ເລົາ ສັຫ:

“ເປີຍ ຈັນ. ຢັອຫ ແຢງ ມະ ບາ ແນ່, ອຳ ເນີງ ນາ ແຕງ ເຫມິຫ, ຢັດ ຢັດ ນາ ເກ໌າະ ຫຶນດຣູດ ຽູຣ, ໂຫຈ ສິຫ ກຶນດຣູບ. ອິ ເພຣິຫ ນ່າມ ເມິ ນາ ເກ໌າະ ອຳ ເຣິຫ”. ພໍ ເດ ເມັຈ ນ່າມ ນິ ດວງຈັນ ເກ໌າະ ປລັຫ ສຶນແດັຫ ປລັຫ ຫຶຣນີບ ທີ ນາ ກຶຣລາງ ກ໌ນິ, ດັຣ ຢັອຫ ຈໍຣໍ ມະ ບຣອມ ປະ ກອນ ແຍະ ຕວີງ ກ໌ນິ. ເມືອ ຢັອຫ ຣອດ ເກ໌າະ ກ໌ູຍ໌ ມະ ເດະ ນາ ສິຫ ກຶນດຣູບ. ດວງຈັນ ດັຣ ຢັອຫ ຫົມ ລັອຫ ມະ ນາ ເຄືອນ, ບຣອມ ປະ ແຫດ ຢາມ, ອຳ ເຫຣິງ ມະ ເດະ ນາ ເກ໌າະ ເນິງ ລັອຫ.

ຍອນ ມະ ນາ ແຕງ ວຽກ ມາກ ໂພກ ແລະ ຕຶຣເກ໌ິດ ມາກ ເລືອງ ຢົງ ທິ ສິຫ ຈຸ ຢັດ ດະ ກ໌າງ, ຕັງ ແຕງ ອັນ ມະ ນາ ຫານ ກ໌າຍ. ດະ ຕອນ ບວຣ ໂມຍ ມື ທີ ຽຶມ ກ໌ົນ ເມິ ເກ໌າະ ພວມ ແຕງ ວຽກ ກ໌າງ ເດະ ເມິ ເດະ ເດ. ໂຫຈ ເກ໌າະ ເມັຈ ສຽງ ລົດ ດັຣ ກ໌າຍ ຈອດ ດະ ເຢຣ ງອຣ ລິງ ກຸງ, ນາ ຈຶຣເງີນ ແຢງ ເກ໌າະ ກ໌ູຍ໌ ເຢາະ ເດະ ນາ ທີ ຢັອຫ ແຕງ ວຽກ ດະ ກລວງ ເມືອງ ວຽງຈັນ, ຍາງ ຫລຽນ ຈາກ ລົດ, ອັຫ ເຄຣືອງ ມາກ ແນວ ຣຶງກ໌ົຫ ຣຶງເກ໌ດ. ນາ ຕຶຣເກ໌ິດ ຈີ ຢັອຫ ສຶມດອດ ເຢາະ ເດະ ນາ, ໄນ່ ນາ ເກ໌າະ ປຶງກ໌ະ ລັອຫ ເດ ທີ ເດະ ເຄຣືອງ ຕຶຣເຕັຈ ຕຶຣຕາຈ ຣຸກ ແຣັຍ໌.

ດະ ປເສືອມ ສິ ກ໌ນິ ເຢາະ ເດະ ດວງຈັນ ກ໌ົນ ທີ ຢັດ ດະ ວຽງ ກ໌າຍ ກ໌ນິ ເກ໌າະ ຢັອຫ ລະ ເຢາະ ນາ. ນາ ເລິ ຫຶຣເຍືອມ ທີ ເຢາະ ເດະ ເດ ຫນອງ ອຳ ຫລົງ ເດ. ໄນ່ ນາ ເກ໌າະ ຕຶຣເກ໌ິດ ປຶງກ໌ະ, ເມືອ ນາ ແຢງ ລັອຫ ທີ ກລອກ ເບລຍ ແລະ ເຄຣືອງ ເດະ ເຄຣືອງ ວັນ ເກ໌າະ ເບລຍ ຣອາງ, ວັນ ເຫມືອຣ ແສັມ, ຫຶງໂກະ ແຕບ ເບລຍ ທັນ ສໄມ. ໂຫຈ ນາ ເວັຣ ແຢງ ລັອຫ ເດະ ນາ, ວັນ ກົນ, ເດະ ເຄຣືອງ ຕຶຣເຕັຈ ຕຶຣຕາຈ ຣຸກ ແຣັຍ໌, ນາ ເກ໌າະ ແຫງ ປຶງກ໌ະ ມາກ ລືນ ຫມັງ. ໄນ່ ເຢາະ ນາ ເກ໌າະ ອຳ ເກ໌ີຍ ລັງກຽດ ລື ແຕງ ປຶນຄື ເສັຫ ນາ, ນໍ ຫນອງ ສຣົຫ ລົຣ ເຢາະ ເຢາະ ເຫມືອນ ຍາມ ຫມັງ ທີ ອຳ ດະ ຢັອຫ ແຕງ ວຽກ, ນໍ ໂສຣະ ລົຣ ເຢາະ ມາກ ອັນ ມາກ ແນວ.

ດວງຈັນ ເລົາ ປສົບ ການ ຢັດ ດະ ກຸງ ອັນ ເຢາະ ນາ ຫຶມແຍັງ ແລະ ເຢາະ ນາ ເກ໌າະ ເລົາ ປສົບ ການ ທີ ຢັດ ດະ ກລວງ ເມືອງ ຫນຳ ອັນ ນາ ຫຶມແຍັງ ເຫມືອນ ເຢາະ. ນໍ ຢັດ ໂສຣະ ລົຣ ເຢາະ ເຈັນ ປເສືອມ ລງິຍ໌ ເກ໌າະ ອຳ ເມັຈ ຈຸ ສິຫ. ເຢາະ ນາ ເລົາ ອັນ ນາ ຫຶມແຍັງ ເລືອງ ທີ ນໍ ຢັດ ດະ ວຽງຈັນ, ວຽກ ທີ ນໍ ແຕງ, ບຣອມ ປະ ບຣອງ ນາ ຢັອຫ ແຕງ ວຽກ ບຣອມ ນໍ. ເມືອ ດວງຈັນ ຫຶມແຍັງ ແລະ ແຢງ ເຄຣືອງ ເດະ ເຄຣືອງ ວັນ ເດະ ນໍ, ເກ໌າະ ແຕງ ອັນ ນາ ອັຫ ຫຶຣເລາະ ສົນ ໄຈ ເຄືອນ, ຈຸ ຢັອຫ ແຕງ ວຽກ ບຣອມ ນໍ. ດະ ກຶນສຶດ ນາ ເກ໌າະ ຕັດ ສິນ ໄຈ ຢັອຫ ແຕງ ວຽກ ບຣອມ ນໍ. ເຣິຫ ສຣວດ ມື ຫຶມເມະ, ດວງຈັນ ເກ໌າະ ກຶນດຣັບ ເຄຣືອງ ເດະ ເຄຣືອງ ວັນ ແລະ ແນວ ທີ ຈຳເປັນ ຕອງ ຽັອງ ກຶນດຣັບ ເສັຫ ດະ ໄດ ອັຣ ມຶດ ບຣອມ. ນາ ເລິ ຫຶຣເຍືອມ ທີ ຈີ ເບືອນ ເດ ຢັອຫ ແຕງ ວຽກ, ແລະ ສິງ ທີ ສຳຄັນ ນາ ຈີ ເບືອນ ເດ ກ໌ູຍ໌ ຕົວ ເມືອງ ວຽງຈັນ, ຢອຣ ເລົາ ສັຫ ນາ ອຳ ເກ໌ີຍ ຢັອຫ ດະ ວຽງ ໂມ່ຍ ບັດ.

ນາ ອັຫ ຫຶຣເລາະ ວັງ ມາກ ແນວ. ນາ ຕຶຣເກ໌ິດ ສັຫ, ອັນ ນາ ເບືອນ ແຕງ ວຽກ ນາ ເກ໌າະ ຈີ ອັຫ ກມູລ, ແລະ ຢົງ ມະ ຕາຍ ແຫມ ເກ໌າະ ຈີ ອຳ ໄບ ທຸກ ເຫັງ. ເທິງ ເລົາ ຈີ ອຳ ຣມາງ, ໄນ່ ເກ໌າະ ຈີ ພໍ ອັຫ ຢັດ ອັຫ ມັຫ ເຫມືອນ ດົກ ເຢາະ ເດະ ນາ ທີ ໄຫ ຢັອຫ ກ໌າຍ ກ໌ນິ. ເມືອ ນໍ ອອຣ ເຢາະ ເດ ຄອບ ຢົງ ມະ ແລະ ຕາຍ ແຫມ ເດະ ເດ ໂລຈ ແລວ, ນໍ ເກ໌າະ ອອຣ ເຢາະ ເດ ກ໌ູດ ລົດ ເມ, ເພືອ ຈີ ຢັອຫ ດະ ກລວງ ເມືອງ ວຽງ ຈັນ.